MT Il-Ġurnal Uffiċjali tal-Unjoni Ewropea C 380/1

KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL U LILL-QORTI TAL-AWDITURI

Il-kontijiet annwali konsolidati tal-Unjoni Ewropea 2015

(2016/C 380/01)

WERREJ

DISKUSSJONI U ANALIŻI DWAR IR-RAPPORT FINANZJARJU 2

NOTA LI TAKKUMPANJA L-KONTIJIET KONSOLIDATI 25

DIKJARAZZJONIJIET FINANZJARJI KONSOLIDATI U NOTI TA’ SPJEGA 26

KARTA BILANĊJALI 27

RAPPORT TAL-INTROJTU 28

RAPPORT TAL-FLUSS TAL-FLUS 29

DIKJARAZZJONI TAL-BIDLIET FL-ASSIJIET NETTI 30

NOTI GĦAD-DIKJARAZZJONIJIET FINANZJARJI 31

RAPPORTI AGGREGATI DWAR L-IMPLEMENTAZZJONI TAL-BAĠIT U NOTI TA’ SPJEGA 100

DISKUSSJONI U ANALIŻI DWAR IR-RAPPORT FINANZJARJU

SENA FINANZJARJA 2015

Ta’ min jinnota li minħabba t-tqarrib taċ-ċifri f’miljuni ta’ euro, jista’ jidher li xi data finanzjarja fit-tabelli ta’ hawn taħt tidher li ma taqbilx.

1. UE: Governanza u operazzjonijiet istituzzjonali

L-UE hija bbażata fuq l-istat tad-dritt. Dan ifisser li kull azzjoni li tittieħed mill-UE hija msejsa fuq trattati li ġew approvati b’mod volontarju u demokratiku mill-Istati Membri kollha tal-UE. Għandha struttura istituzzjonali unika:

— Iċ-ċittadini Ewropej jeleġġu direttament il-membri tal-Parlament Ewropew (PE);

— Il-prijoritajiet wiesgħa tal-UE huma stabbiliti mill-Kunsill Ewropew, li jgħaqqad flimkien lill-mexxejja nazzjonali fil-livell tal-UE;

— Il-gvernijiet tal-Istati Membri huma rappreżentati fil-Kunsill tal-Unjoni Ewropea (il-“Kunsill”);

— L-interessi tal-UE kumplessivament huma promossi mill-Kummissjoni Ewropea (il-“Kummissjoni”), li l-President tagħha huwa elett mill-PE u li l-membri tagħha huma ssuġġeriti għall-ħatra mill-gvernijiet nazzjonali bi qbil komuni mal-President elett u huma soġġetti, bħala korp, għal vot ta’ approvazzjoni mill-PE.

L-UE għandha l-ordinament ġuridiku tagħha stess, li huwa differenti mid-dritt internazzjonali u jagħmel parti integrali mis-sistema ġuridika tal-Istati Membri. L-ordinament ġuridiku tal-UE huwa bbażat fuq sorsi proprji ta’ liġi. Peress li dawn is-sorsi huma ta’ natura differenti, kien meħtieġ li tiġi stabbilita ġerarkija bejniethom. Il-liġi primarja tinsab fil-quċċata tal-ġerarkija u hija rappreżentata mit-Trattat dwar l-Unjoni Ewropea (TUE); It-Trattat dwar il-Funzjonament tal-Unjoni Ewropea (TFUE); Il-Karta tad-Drittijiet Fundamentali tal-Unjoni Ewropea Trattati u Protokolli oħra Din hija segwita mill-ftehimiet internazzjonali konklużi mill-UE, il-prinċipji legali ġenerali u l-liġi sekondarja li hija bbażata fuq it-Trattati.

Il-governanza organizzazzjonali tal-UE tikkonsisti minn istituzzjonijiet, aġenziji u korpi oħra tal-UE li huma elenkati fin-Nota 9 tan-noti għad-dikjarazzjonijiet finanzjarji. L-istituzzjonijiet prinċipali fis-sens li huma responsabbli għat-tfassil ta’ politiki u biex jieħdu deċiżjonijiet huma l-PE, il-Kunsill Ewropew, il-Kunsill u l-Kummissjoni.

2. Objettivi ta’ politika ewlenin tal-UE

Fit-3 ta’ Marzu 2010, il-Kummissjoni pproponiet l-istrateġija Ewropa 2020, li hija strateġija fuq 10 snin biex issaħħaħ l-ekonomija tal-UE. Hija timmira lejn “tkabbir intelliġenti, sostenibbli u inklussiv” b’iktar koordinazzjoni tal-politiki nazzjonali u Ewropej. Kien hemm ftehim fuq numru ta’ miri ewlenin li l-UE għandha tikseb sa tmiem l-2020. Dawn ikopru l-impjiegi, ir-riċerka u l-iżvilupp, il-klima/l-enerġija, l-edukazzjoni, u l-inklużjoni soċjali u t-tnaqqis tal-faqar. Dan is-sett limitat ta’ miri fuq livell tal-UE qed jiġi tradott f’miri nazzjonali f’kull pajjiż, skont is-sitwazzjonijiet u ċ-ċirkustanzi differenti.

L-Ewropa identifikat muturi ġodda biex issaħħaħ it-tkabbir u l-impjiegi. Dawn l-oqsma huma indirizzati b’seba’ (7) inizjattivi ewlenin:

— Aġenda diġitali għall-Ewropa.

— Unjoni tal-Innovazzjoni;

— Żgħażagħ attivi

— Ewropa b’użu effiċjenti ta’ riżorsi

— Politika industrijali għall-era tal-globalizzazzjoni;

— Aġenda għall-ħiliet ġodda u l-impjiegi; kif ukoll

— Pjattaforma Ewropea kontra l-faqar.

F’kull inizjattiva, kemm l-UE kif ukoll l-awtoritajiet nazzjonali għandhom jikkoordinaw l-isforzi tagħhom sabiex dawn isaħħu lil xulxin.

Il-Kummissjoni li bdiet il-mandat tagħha f’Novembru 2014 iddefinixxiet l-10 inizjattivi li ġejjin (sal-2019) li jirrappreżentaw kontinwazzjoni tal-istrateġija Ewropa 2020:

— “Spinta ġdida għall-impjiegi, it-tkabbir u l-investiment: L-inizjattiva prinċipali tal-UE f’dan il-qasam hija l-Fond Ewropew għal Investimenti Strateġiċi (FEIS), li ġie mniedi flimkien mal-Grupp tal-BEI. Hija maħsuba li tgħin biex tingħeleb id-diskrepanza kurrenti fl-investiment fl-UE billi timmobilizza finanzjament privat għal investimenti strateġiċi f’oqsma ewlenin bħall-infrastruttura, l-edukazzjoni, ir-riċerka u l-innovazzjoni, l-enerġija rinnovabbli, kif ukoll finanzjament ta’ riskju għan-negozji ż-żgħar. Huwa mistenni li finanzjament addizzjonali tal-Istati Membri, banek nazzjonali promozzjonali u investituri privati jġibu investimenti fl-UE għal total ta’ EUR 315-il biljun.

— Unjoni tal-enerġija reżiljenti b’politika dwar it-tibdil fil-klima li tħares ‘il quddiem: L-UE ilha żmien twil impenjata favur l-isforzi internazzjonali biex tittratta t-tibdil fil-klima u ħasset l-obbligu li tagħti eżempju permezz tat-tfassil ta’ politika b’saħħitha f’dahra stess. Fil-livell Ewropew ingħata bidu għal pakkett komprensiv ta’ miżuri ta’ politika li jnaqqsu l-emissjonijiet tal-gassijiet b’effett ta’ serra permezz tal-Programm Ewropew dwar il-Bidla fil-Klima (European Climate Change Programme, ECCP). L-UE stabbilixxiet miri għaliha stess biex tnaqqas l-emissjonijiet tal-gassijiet b’effett ta’ serra tagħha b’mod progressiv sal-2050. Il-miri tal-klima u tal-enerġija ewlenin huma stabbiliti fil-pakkett tal-klima u l-enerġija tal-2020 u fil-qafas ta’ politika għall-klima u l-enerġija għall-2030. Dawn il-miri huma definiti biex l-UE titqiegħed fit-triq biex tinkiseb it-trasformazzjoni lejn ekonomija b’livell baxx ta’ emissjonijiet tal-karbonju kif spjegat fil-pjan ta’ direzzjoni b’livell baxx ta’ emissjonijiet tal-karbonju fl-2050. L-UE ssegwi l-progress fit-tnaqqis tal-emissjonijiet permezz ta’ monitoraġġ u rappurtar regolari. L-UE kienet fuq quddiem nett tal-isforzi internazzjonali lejn ftehim globali dwar il-klima. Wara parteċipazzjoni limitata fil-Protokoll ta’ Kyoto u n-nuqqas ta’ ftehim f’Copenhagen fl-2009, l-UE kienet bdiet tibni koalizzjoni wiesgħa ta’ pajjiżi żviluppati u li qed jiżviluppaw favur ambizzjoni għolja li ffurmat l-eżitu b’suċċess tal-Konferenza ta’ Pariġi dwar il-klima (COP21) f’Diċembru 2015. F’din il-konferenza 195 pajjiż adottaw l-ewwel ftehim universali, globali u legalment vinkolanti dwar il-klima. L-UE kienet l-ewwel ekonomija prinċipali li ppreżentat il-kontribut intiż tagħha għall-Ftehim il-ġdid f’Marzu 2015. Diġà qed tieħu passi biex timplimenta l-mira tagħha li tnaqqas l-emissjonijiet b’mill-inqas 40 % sal-2030.

— Politika ġdida dwar il-migrazzjoni: Il-migrazzjoni kienet waħda mill-prijoritajiet politiċi ta’ din il-Kummissjoni. L-għan prinċipali ta’ din l-Aġenda Ewropea dwar il-Migrazzjoni huwa approċċ komprensiv tal-kwistjoni tal-migrazzjoni. L-ewwel parti tal-Aġenda tiddefinixxi miżuri immedjati biex jiġu evitati t-traġedji umani u biex isaħħu l-mekkaniżmi biex jiġu affaċċjati l-emerġenzi. Dan se jsir permezz tat-tisħiħ tal-preżenza fuq il-baħar biex ikunu salvati l-ħajjiet, l-immirar tan-netwerks tal-kuntrabandu kriminali, rispons għal volumi kbar ta’ wasliet fl-UE u l-użu tal-għodod operazzjonali u finanzjarji tal-UE biex ikunu megħjuna l-Istati Membri li qegħdin fuq quddiem nett. Bħala l-ewwel pass, fl-2015, permezz ta’ baġits emendatorji, il-Kummissjoni għamlet disponibbli fondi addizzjonali — ara t-Taqsima 6 hawn taħt. Barra minn hekk, il-politika fit-tul dwar il-migrazzjoni hemm bżonn li tiġi definita mill-ġdid ibbażata fuq erba’ pilastri: 1) it-tnaqqis tal-inċentivi għall-migrazzjoni irregolari; 2) jiġu salvati l-ħajjiet u mħarsal-fruntieri esterni; 3) politika komuni ta’ ażil b’saħħitha u 4) politika ġdida dwar il-migrazzjoni legali.

— Suq intern aktar profond u aktar ġust: Is-Suq Uniku huwa wieħed mill-kisbiet ewlenin tal-Ewropa u l-aqwa assi tiegħu fi żminijiet ta’ globalizzazzjoni li qiegħda tiżdied. Huwa magna għall-bini ta’ ekonomija tal-UE aktar b’saħħitha u ġusta. Billi jippermetti lill-persuni, lill-prodotti, lis-servizzi u lill-kapital jiċċaqilqu b’mod iktar liberu dan jiftaħ opportunitajiet ġodda għaċ-ċittadini, għall-ħaddiema, għan-negozji u għall-konsumaturi, u jinħolqu impjiegi u tkabbir li l-Ewropa teħtieġ b’tant urġenza. Swieq kapitali aktar integrati u iżjed profondi se jallokaw aktar fondi għal kumpaniji, speċjalment l-SMEs, u proġetti ta’ infrastruttura. Mobbiltà mtejba għall-ħaddiema tippermetti lin-nies jiċċaqilqu aktar liberament fejn huma meħtieġa l-ħiliet tagħhom. U l-ġlieda kontra l-evażjoni tat-taxxa u l-frodi tat-taxxa, tiżgura li kulħadd jikkontribwixxi s-sehem ġust tiegħu.

— Pakkett għas-Suq Uniku Diġitali: L-Internet u t-teknoloġiji diġitali qed jittrasformaw id-dinja. Imma l-ostakli eżistenti online ifissru li ċ-ċittadini jitilfu prodotti u servizzi, kumpaniji fuq l-Internet u n-negozji li jkunu għadhom kemm jiftħu jkollhom l-orizzonti tagħhom limitati, u n-negozji u l-gvernijiet ma jistgħux jibbenefikaw bis-sħiħ mill-għodod diġitali. Għalhekk huwa neċessarju li s-Suq Uniku tal-UE jadatta ruħu għall-era diġitali — jinteħħew l-ostakli regolatorji u minn 28 suq nazzjonali jaslu għal wieħed. Dan jista’ jikkontribwixxi EUR 415-il biljun fis-sena għall-ekonomija tal-UE u joħloq mijiet ta’ eluf ta’ impjiegi ġodda.

— Żona tal-ġustizzja u d-drittijiet fundamentali L-UE mhix sempliċement suq komuni għall-prodotti u s-servizzi. L-Ewropej jikkondividu valuri spjegati biċ-ċar fit-Trattati tal-UE u fil-Karta tad-Drittijiet Fundamentali. L-UE qatt ma għandha titlef dawn il-valuri fl-isforzi tagħha biex tiġġieled it-terroriżmu, it-traffikar tal-bniedem, il-kutrabandu u ċ-ċiberkriminalità. Huma maħsuba li jagħmlu l-ħajja eħfef għall-Ewropej li jistudjaw, jaħdmu jew jiżżewġu f’pajjiżi oħrajn tal-UE. Wieħed mill-għanijiet prinċipali hu għalhekk li nibnu pontijiet bejn sistemi legali nazzjonali differenti mal-UE kollha. Spazju ġudizzjarju Ewropew bla fruntieri u maħdum biċċa waħda jiżgura li ċ-ċittadini jkunu jistgħu jistrieħu fuq sett ta’ drittijiet mal-kontinent kollu.

— Protagonista globali aktar b’saħħitu: L-UE teħtieġ politika barranija komuni b’saħħitha biex twieġeb b’mod effikaċi għall-isfidi globali, inklużi l-kriżijiet fil-viċinat tagħha, tipproġetta l-valuri tagħha u tikkontribwixxi għall-paċi u l-prosperità fid-dinja.

— Ftehim bilanċjat ta’ kummerċ ħieles bejn l-UE u l-Istati Uniti: L-UE qed tinnegozja ftehim ambizzjuż u bilanċjat dwar il-kummerċ u l-investiment mal-Istati Uniti. Is-Sħubija Trans-Atlantika ta’ Kummerċ u ta’ Investiment (TTIP) toħloq kummerċ ġdid u opportunitajiet ta’ investiment għal kumpaniji kbar u żgħar, u impjiegi ġodda. Għall-konsumaturi, dan jnaqqas il-prezzijiet u jwessa’ l-għażla, filwaqt li jinżammu l-istandards għoljin tal-UE għall-ħarsien tal-konsumaturi, tad-drittijiet soċjali u tar-regoli ambjentali. Dan se jagħti spinta wkoll lill-influwenza tal-Ewropa fid-dinja — billi jsawwar kummerċ globali, jipproġetta l-valuri tagħha u jattira aktar investiment.

— Unjoni ta’ bidla demokratika Għall-ewwel darba, fl-2014, l-Istati Membri kellhom iqisu r-riżultati tal-elezzjonijiet meta pproponew kandidat għall-President tal-Kummissjoni. Għalkemm dan hu pass importanti, huwa biss l-ewwel wieħed minn ħafna biex l-UE ssir iżjed demokratika u tersaq aktar lejn iċ-ċittadini tagħha. L-Ewropej għandhom id-dritt ikunu jafu ma’ min il-Kummissarji u l-persunal tal-Kummissjoni, il-membri tal-Parlament Ewropew u rappreżentanti tal-Kunsill jiltaqgħu fil-kuntest tal-proċess leġiżlattiv. Il-Kummissjoni hija impenjata li tagħti nifs ġdid lir-relazzjoni mal-Parlament Ewropew, kif ukoll li taħdem aktar mill-qrib mal-parlamenti nazzjonali.

— Unjoni Ekonomika u Monetarja aktar Profonda: Sforzi kontinwi biex tkun promossal-istabbiltà ekonomika u jiġu attirati investituri lejn l-Ewropa: Il-ħidma tal-Kummissjoni dwar it-tlestija tal-Unjoni Ekonomika u Monetarja tkompli tibni fuq ir-Rapport tal-Ħames Presidenti, li stabbilixxa erba’ oqsma fejn tinħtieġ aktar ħidma. Ir-Rapport tal-Ħames Presidenti huwa r-riżultat ta’ bosta konsultazzjonijiet bejn l-Istati Membri, l-istituzzjonijiet tal-UE involuti u l-ħames (5) Presidenti.

3. Baġit tal-UE: Mit-tħejjija sal-kwittanza

3.1. Baġit u finanzjament

Il-qafas finanzjarju pluriennali (QFP) jifforma l-objettivi politiċi tal-UE u jistabbilixxi ammonti massimi annwali (limiti) għan-nefqa tal-UE kollha kemm hi, u għall-kategoriji prinċipali tan-nefqa (intestaturi). Is-somma tal-limiti massimi tal-intestaturi kollha tagħti l-limitu massimu totali ta’ approprjazzjonijiet ta’ impenn. Il-Baġit tal-UE jiffinanzja firxa wiesgħa ta’ politiki u programmi fl-UE. Skont il-prijoritajiet stabbiliti mill-PE u mill-Kunsill fil-QFP, il-Kummissjoni twettaq programmi, attivitajiet u proġetti speċifiċi fil-qasam. Il-baġit jitħejja mill-Kummissjoni u s-soltu jintlaħaq qbil dwaru f’nofs Diċembru mill-Parlament u l-Kunsill fuq il-bażi tal-proċedura tal-Artikolu 314 TFUE. Skont il-prinċipju tal-ekwilibriju baġitarju, id-dħul totali jrid ikun ugwali għan-nefqa totali (approprjazzjoniet ta’ pagament) għal sena finanzjarja partikolari.

L-UE għandha żewġ kategoriji ewlenin ta’ finanzjament: Dħul mir-riżorsi proprji u dħul varju. Ir-riżorsi proprji jistgħu jinqasmu f’riżorsi proprji tradizzjonali (bħal-levies doganali), ir-riżorsa proprja bbażata fuq it-taxxa fuq il-valur miżjud (VAT) u r-riżorsa bbażata fuq l-introjtu nazzjonali gross (ING). Dħul varju li ġej mill-attivitajiet tal-UE (pereżempju multi relatati mal-kompetizzjoni) normalment jirrappreżentaw anqas minn 10 % tad-dħul totali. Id-dħul mir-riżorsi proprji jikkostitwixxu l-parti l-kbira tal-finanzjament tal-UE u huma dovuti b’mod awtomatiku lill-UE sabiex tkun tista’ tiffinanzja l-baġit tagħha bla ma jkollha bżonn ta’ deċiżjoni sussegwenti mill-awtoritajiet nazzjonali. L-ammont globali ta’ riżorsi proprji meħtieġ biex jiġi ffinanzjat il-baġit jiġi stabbilit skont in-nefqa totali li minnha jitnaqqas id-dħul varju. L-ammont totali ta’ riżorsi proprji ma jistax jaqbeż il-1,23 % tal-introjtu nazzjonali gross (ING) tal-UE.

Bħala prinċipju ġenerali l-UE mhux awtorizzata li tissellef flus fis-swieq kapitali jew minn istituzzjonijiet finanzjarji biex tiffinanzja l-baġit tagħha.

3.2. Kif jintefaq u kif inhu mmaniġġat il-baġit tal-UE

Nefqa operazzjonali primarja

In-nefqa operazzjonali tal-UE tkopri d-diversi intestaturi tal-QFP u tieħu forom differenti, skont kif jitħallsu u jiġu ġestiti l-flus. Mill-2014 ‘il quddiem, il-Kummissjoni tikklassifika n-nefqa tagħha kif ġej:

Ġestjoni diretta: dan hu fejn il-baġit ikun implimentat direttament mis-servizzi tal-Kummissjoni.

Ġestjoni indiretta: din tirreferi għal każijiet li fihom il-Kummissjoni tgħaddi l-kompiti ta’ implimentazzjoni tal-baġit lil korpi tal-liġi tal-UE jew tal-liġi nazzjonali, bħal pereżempju l-aġenziji tal-UE.

Ġestjoni konġunta: b’dan il-metodu, il-kompiti ta’ implimentazzjoni tal-baġit jiġu delegati lill-Istati Membri. Madwar 80 % tan-nefqa taqa’ f’din il-modalità b’tali mod li tkopri oqsma bħall-infiq fuq l-agrikoltura u fuq l-azzjonijiet strutturali.

L-atturi finanzjarji differenti fil-Kummissjoni

Il-Kulleġġ tal-Kummissarji jassumi r-responsabbiltà politika kollettiva iżda fil-prattika ma jeżerċitax huwa stess is-setgħat ta’ implimentazzjoni tal-baġit mogħtija lilu. Huwa jiddelega dawn l-inkarigi kull sena lill-uffiċjali pubbliċi individwali li jirrispondu lill-Kulleġġ, permezz tar-Regolament Finanzjarju (RF) u r-Regolamenti tal-Persunal (RP). Il-persunal ikkonċernat – ġeneralment id-Diretturi Ġenerali u l-Kapijiet tas-Servizz – huma magħrufa bħala “Uffiċjali Awtorizzanti b’delega” jew “AODs” (Authorising Officers by Delegation). Min-naħa tagħhom, dawn jistgħu jiddelegaw ulterjorment il-kompiti ta’ implimentazzjoni tal-baġit lil “Uffiċjali Awtorizzanti b’sottodelega”.

Ir-responsabbiltà tal-Uffiċjali Awtorizzanti tkopri l-proċess ta’ ġestjoni sħiħ, mid-determinazzjoni ta’ x’hemm bżonn isir biex jintlaħqu l-għanijiet politiċi stabbiliti mill-istituzzjoni sal-immaniġġar tal-attivitajiet imnedija kemm minn perspettiva operazzjonali kif ukoll baġitarja. Kull Uffiċjali Awtorizzanti huwa meħtieġ iħejji Rapport Annwali tal-Attività (RAA) dwar l-attivitajiet fir-responsabbiltà tagħhom fejn huma jirraportaw dwar ir-riżultati tal-politika u dwar il-garanzija raġonevoli li jista’ jkollhom li r-riżorsi assenjati lill-attivitajiet deskritti fir-rapport tagħhom intużaw għall-iskop maħsub tagħhom u skont il-prinċipji ta’ ġestjoni finanzjarja tajba, u li l-proċeduri ta’ kontroll implimentati jagħtu l-garanziji meħtieġa dwar il-legalità u r-regolarità tat-tranżazzjonijiet sottostanti. Fuq il-bażi tal-Artikolu 66 RF, il-Kummissjoni tittrażmetti rapport sommarju dwar ir-RAA individwali lill-PE u lill-Kunsill, li skontu l-Kummissjoni tieħu responsabbiltà politika ġenerali għall-ġestjoni tal-baġit tal-UE b’konformità mal-Artikolu 317 TFUE. Dan ir-rapport u r-RAA jinsabu fuq: http://ec.europa.eu/atwork/planning-and-preparing/synthesis-report/index_mt.htm.

Skont l-Artikolu 318 TFUE, il-Kummissjoni toħroġ rapport ta’ evalwazzjoni dwar il-progress u l-prestazzjoni tal-programmi tal-Kummissjoni bbażat fuq l-RAA tal-Uffiċjali Awtorizzanti. Mis-sena finanzjarja 2015, ir-rapport ta’ sinteżi u r-rapport ta’ evalwazzjoni huma magħquda mal-informazzjoni ppreżentata f’rapport ġdid imsejjaħ “Rapport Annwali dwar il-Ġestjoni u l-Prestazzjoni għall-baġit.”

L-Uffiċjal tal-Kontabbiltà jeżegwixxi l-ordnijiet ta’ pagament u rkupru mfassla minn uffiċjali awtorizzanti u huwa responsabbli għall-immaniġġar tat-teżor, l-istabbiliment ta’ regoli u metodi tal-kontabbiltà, il-validazzjoni tas-sistemi kontabbilistiċi, iż-żamma tal-kontijiet u t-tfassil tal-kontijiet annwali tal-istituzzjoni. Barra minn hekk, l-Uffiċjal tal-Kontabbiltà jrid jiffirma l-kontijiet annwali filwaqt li jiddikjara li dawn jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-flussi ta’ flus fl-aspetti materjali kollha.

3.3. Rapportar finanzjarju u kontabbiltà

Il-kontijiet annwali kkonsolidati tal-UE jipprovdu informazzjoni finanzjarja dwar l-attivitajiet tal-istituzzjonijiet, l-aġenziji u l-korpi l-oħrajn tal-UE mill-perspettiva baġitarja u tal-kontabbiltà bbażata fuq id-dovuti. Dawn il-kontijiet ma jinvolvux il-kontijiet annwali tal-Istati Membri.

Il-kontijiet annwali tal-UE jikkonsistu minn żewġ partijiet separati iżda marbuta ma’ xulxin:

(a) id-dikjarazzjonijiet finanzjarji; kif ukoll

(b) ir-rapporti dwar l-implimentazzjoni tal-baġit, li jipprovdu rekord dettaljat tal-implimentazzjoni tal-baġit.

Hija r-responsabbiltà tal-Uffiċjal tal-Kontabbiltà tal-Kummissjoni li jħejji l-kontijiet annwali konsolidati tal-UE u li jiżgura li jippreżenta b’mod ġust il-pożizzjoni finali, ir-riżultat tal-operazzjonijiet u l-flussi tal-flus tal-UE fl-aspetti materjali kollha.

Flimkien mal-kontijiet annwali ta’ hawn fuq, rapporti ad hoc dwar oqsma speċifiċi bħal pereżempju r-rapport dwar il-ġestjoni baġitarja u dik finanzjarja, jitħejjew ukoll rapporti dwar l-istrumenti finanzjarji, dwar il-garanziji mogħtija u dwar il-korrezzjonijiet finanzjarji.

Rapportar u Obbligu ta’ Rendikont fil-Kummissjoni:

3.4. Awditjar u kwittanza

Awditjar

Il-kontijiet annwali u l-ġestjoni tar-riżorsi tal-UE huma awditjati mill-Qorti Ewropea tal-Awdituri (il-Qorti), l-awditur estern tagħha, li bħala parti mill-attivitajiet tiegħu jfassal rapport annwali għall-PE u għall-Kunsill:

(1) rapport annwali dwar l-attivitajiet iffinanzjati mill-baġit ġenerali, li jagħti l-osservazzjonijiet tiegħu dwar il-kontijiet annwali u t-tranżazzjonijiet li fuqhom huma bbażati;

(2) opinjoni, ibbażata fuq l-awditjar tiegħu mogħtija fir-rapport annwali fil-forma ta’ dikjarazzjoni ta’ aċċertament, dwar (i) il-kredibbiltà tal-kontijiet u (ii) l-legalità u r-regolarità tat-tranżazzjonijiet sottostanti li jinvolvu kemm dħul miġbur minn persuni taxxabbli kif ukoll pagamenti lil benefiċjarji finali; kif ukoll

(3) rapporti speċjali li juru s-sejbiet tal-awditjar li jkopru oqsma speċifiċi.

Kwittanza

L-aħħar pass taċ-ċiklu tal-ħajja ta’ baġit huwa l-kwittanza tal-baġit għal sena finanzjarja partikolari. Il-kwittanza tirrappreżenta l-aspett politiku tal-kontroll estern tal-implimentazzjoni tal-baġit u hija d-deċiżjoni li biha l-PE, li jaġixxi fuq rakkomandazzjoni mill-Kunsill, “jeħles” lill-Kummissjoni (u korpi oħrajn tal-UE) mir-responsabbiltà u l-ġestjoni ta’ baġit partikolari billi timmarka tmiem l-eżistenza ta’ dak il-baġit. Il-PE huwa l-awtorità tal-kwittanza fl-UE. Dan ifisser li wara l-awditjar u l-finalizzazzjoni tal-kontijiet annwali, huwa f’idejn il-Kunsill li jirrakkomanda u mbagħad f’idejn il-PE li jagħti kwittanza lill-Kummissjoni u korpi oħrajn tal-UE sabiex jimplimentaw il-baġit tal-UE għal sena finanzjarja partikolari. Din id-Deċiżjoni hija bbażata fuq eżami tal-kontijiet annwali, ir-rapport annwali ta’ ġestjoni u prestazzjoni għall-baġit (dak li kien ir-rapport ta’ sinteżi tal-Kummissjoni u rapport ta’ evalwazzjoni annwali), ir-rapport annwali, l-opinjoni tal-awditjar u r-rapporti speċjali tal-Qorti, u t-tweġibiet tal-Kummissjoni għal mistoqsijiet u talbiet għal informazzjoni ulterjuri.

Din il-proċedura ta’ kwittanza tista’ tipproduċi tliet eżiti: l-għoti, il-posponiment jew ir-rifjut tal-kwittanza. Parti integrali mill-proċedura annwali ta’ kwittanza baġitarja fil-PE hija s-smigħ mal-Kummissarji li jsirulhom mistoqsijiet mill-Membri tal-Kumitat għall-Kontroll tal-Baġit tal-PE dwar l-oqsma politiċi taħt ir-responsabbiltà tagħhom. Ir-rapport finali ta’ kwittanza inkluża r-rakkomandazzjonijiet speċifiċi lill-Kummissjoni għal azzjoni jiġi adottat fis-Sessjoni Plenarja tal-PE. Ir-rakkomandazzjonijiet ta’ kwittanza tal-Kunsill huma adottati mill-ECOFIN. Kemm ir-rapport ta’ kwittanza tal-PE kif ukoll ir-rakkomandazzjonijiet ta’ kwittanza tal-Kunsill huma soġġetti għal rapport ta’ segwitu li fih il-Kummissjoni tispjega l-azzjonijiet konkreti li ħadet biex timplimenta r-rakkomandazzjonijiet li saru.

4. Dikjarazzjonijiet finanzjarji konsolidati tal-UE: Sitwazzjoni finanzjarja fl-2015

4.1. Dħul

Il-maġġoranza tad-dħul tal-istituzzjonijiet u l-korpi tal-UE huma dħul minn tranżazzjonijiet mhux tal-kambju. It-tabella ta’ hawn taħt tagħti deskrizzjoni ġenerali tal-kategoriji prinċipali ta’ dan id-dħul.

Ix-xejra fuq ħames snin tad-dħul minn tranżazzjonijiet mhux tal-kambju f’miljuni ta’ EUR:

Ir-riżorsa tal-ING fl-2014 kienet tinkludi reviżjonijiet maġġuri għall-ING li jmorru lura għall-2002. L-aġġustament tal-kontribuzzjonijiet kien għalhekk mingħajr preċedent fid-daqs, b’total ta’ kważi EUR 10 biljun madwar l-Istati Membri kollha tal-UE. Dan jispjega l-maġġoranza tat-tnaqqis fl-2015 meta mqabbel mas-sena ta’ qabel.

L-irkupru tal-ispejjeż jirrappreżenta l-ordnijiet ta’ rkupru maħruġa mill-Kummissjoni li jiġu msarrfa jew paċuti kontra pagamenti sussegwenti rreġistrati fis-sistema tal-kontijiet tal-Kummissjoni, magħmula b’tali mod li tirkupra n-nefqa li kienet preċedentament imħallsa mill-baġit tal-UE.

4.2. Spejjeż

L-ispejjeż kienu ta’ EUR 155,9 biljun, f’livell aktar baxx mis-sena l-oħra (2014: EUR 165,3 biljun). Ġie nnutat tnaqqis ta’ EUR 4,6 biljun għall-Fond Ewropew għall-Iżvilupp Reġjonali (FEŻR) u l-Fond ta’ Koeżjoni (FK), li kien dovut għall-bidu kajman tal-implimentazzjoni tal-perjodu ta’ programmazzjoni 2014–2020. L-ispejjeż taħt il-Fond Soċjali Ewropew (FSE) naqsu bi EUR 2,8 biljun minħabba tnaqqis fil-pretensjonijiet tal-ispejjeż ippreżentati għall-perjodu tal-qafas finanzjarju pluriennali 2007–2013.

Il-partiti ewlenin tal-ispejjeż (EUR 112,4 biljun) huma pagamenti ta’ trasferiment taħt il-modalità ta’ ġestjoni kondiviża. Il-fondi prinċipali huma: il-Fond Agrikolu Ewropew ta’ Garanzija (FAEG), il-Fond Agrikolu Ewropew għall-Iżvilupp Rurali (FAEŻR) u strumenti oħra għall-iżvilupp rurali, il-Fond Ewropew għall-Iżvilupp Reġjonali u ta’ Koeżjoni u l-FSE. Fis-sena finanzjarja 2015, dawn kienu jikkostitwixxu kważi 71 % tal-ispejjeż totali.

Spejjeż li jintefqu taħt il-ġestjoni diretta prinċipalment jirrappreżentaw l-implimentazzjoni tal-baġit mill-Kummissjoni, mill-aġenziji eżekuttivi, u għall-ewwel darba mill-2015 ‘il quddiem, mill-fondi fiduċjarji. Inkluż ukoll taħt il-ġestjoni diretta huma l-ispejjeż amministrattivi tal-istituzzjonijiet u l-aġenziji kollha tal-UE. Bil-ġestjoni indiretta l-baġit jiġi implimentat mill-aġenziji tal-UE, korpi tal-UE, pajjiżi terzi, organizzazzjonijiet internazzjonali u entitajiet oħra. B’mod ġenerali, l-ispejjeż li jintefqu taħt il-ġestjoni diretta u indiretta kienu jikkostitwixxu madwar 14 % tal-ispejjeż totali (EUR 22 biljun).

L-UE tirrikonoxxi wkoll l-obbligi ta’ pagamenti futuri bħala spejjeż li għadhom mhumiex murija fil-kontijiet baġitarji bbażati fuq flus kontanti. B’mod partikolari jidhru taħt ammonti pagabbli u imposti dovuti għall-għall-Agrikoltura u l-Iżvilupp Rurali u l-obbligi ta’ pensjonijiet u benefiċċji tal-impjegati akkwistati mill-Kummissarji, il-MPE u l-persunal u jwasslu għal riżultat ekonomiku negattiv (dawn il-pagamenti se jkunu ffinanzjati minn baġits futuri u għadhom mhumiex inklużi fid-dħul).

4.3. Riżultat ekonomiku

Ir-riżultat ekonomiku tal-perjodu (jiġifieri d-defiċit) ta’ EUR (13 033) miljun baqa’ fl-istess livell bħas-sena li għaddiet.

4.4. Assijiet

EUR 154 biljun ta’ assijiet fuq il-karta bilanċjali konsolidata tal-UE

L-aktar entrati sinifikanti fuq in-naħa tal-assijiet tal-karta bilanċjali huma assijiet finanzjarji (self, assijiet finanzjarji disponibbli għall-bejgħ, flus kontanti) u l-ammonti ta’ prefinanzjament, li jirrappreżentaw kważi 83 % tal-assijiet tal-UE. L-ammont ta’ self naqas b’EUR 1,6 biljun għal EUR 57 biljun filwaqt illi l-ammont disponibbli għall-bejgħ ta’ strumenti finanzjarji ffinanzjati mill-baġit tal-UE (l-istrumenti baġitarji) żdied b’madwar EUR 460 miljun. Inklużi fuq in-naħa tal-assijiet taħt Proprjetà, Impjanti u Tagħmir hemm assijiet relatati mal-programm Copernicus (EUR 1,7 biljun) u l-assijiet tal-Galileo li qed tkun mibnija (EUR 2,1 biljun).

Fis-snin preċedenti, l-istituzzjonijiet u l-korpi tal-UE rnexxielhom iżommu l-ammonti miżmuma bħala flus u ekwivalenti tagħhom fi tmiem is-sena f’livell baxx. Il-bilanċ kbir ta’ flus ta’ EUR 21,7 biljun fil-31 ta’ Diċembru 2015 huwa dovut l-aktar għal:

— il-pagament ittardjat tal-bilanċi tal-VAT u tal-ING tal-2014 (EUR 5,4 biljun) li kienu mifruxa tul l-2015, b’parti kbira ħafna mħallsa f’Settembru 2015. Il-kontribuzzjoni tal-Istati Membri għall-baġit tal-UE bbażata fuq il-VAT u l-ING hija soġġetta għal aġġustament annwali, li jsir kull sena fl-ewwel jum tax-xogħol ta’ Diċembru. L-aġġustament fl-2014 kien jinkludi reviżjonijiet maġġuri għall-ING li jmorru lura għall-2002, li allura wasslu għal EUR 9,5 biljun madwar l-Istati Membri kollha tal-UE, li kienet mingħajr preċedent.

— il-bilanċ tal-VAT u tal-ING tal-2015 (EUR 1,4 biljun).

— l-ING tal-2016 imħallas minn qabel (EUR 0,7 biljun) minn żewġ Stati Membri.

— multi u dħul ieħor (EUR 1,5 biljun).

Fuq il-bażi tar-regolament dwar ir-riżorsi proprji, dawn il-bilanċi jistgħu biss jiġu rritornati lill-Istati Membri fl-2016 permezz ta’ baġit ta’ emenda.

Finanzjament minn qabel

Għandu jiġi nnutat li l-livell ta’ prefinanzjament huwa influwenzat b’mod sinifikanti miċ-ċiklu tal-QFP – pereżempju fil-bidu ta’ kull perjodu tal-QFP wieħed jista’ jistenna pagamenti kbar bil-quddiem li jridu jitħallsu lill-Istati Membri permezz tal-Politika ta’ Koeżjoni. Il-Kummissjoni tagħmel kull sforz biex tiżgura li l-livelli ta’ prefinanzjament jinżammu f’livell xieraq. Għandu jinstab bilanċ bejn l-iżgurar ta’ finanzjament suffiċjenti għall-proġetti u r-rikonoxximent f’waqtu tan-nefqa.

Il-prefinanzjament totali (minbarra avvanzi oħra lill-Istati Membri u kontribuzzjonijiet għal fondi fiduċjarji) fuq il-karta bilanċjali tal-UE jammonta għal EUR 40 biljun (2014: EUR 45 biljun), li kważi kollha huma relatati ma’ attivitajiet tal-Kummissjoni. Xi 70 % tal-prefinanzjament tal-Kummissjoni jikkonċerna l-ġestjoni kondiviża li jfisser li l-implimentazzjoni tal-baġit hija ddelegata lill-Istati Membri (il-Kummissjoni żżomm rwol superviżorju).

Prefinanzjament mill-Kummissjoni skont il-mod ta’ ġestjoni

L-ammont ta’ prefinanzjament l-aktar sinifikanti fil-modalità tal-ġestjoni kondiviża jikkonċerna l-FEŻR u l-FK.

Il-prefinanzjament fit-tul żdied bi EUR 12,6 biljun relatat mal-QFP il-ġdid filwaqt li prefinanzjament għal perjodu qasir naqas bi EUR 17,7 biljun. Iż-żieda fil-prefinanzjament fit-tul hija prinċipalment dovuta għal pagamenti ġodda ta’ prefinanzjament magħmula taħt il-ġestjoni konġunta għall-perjodu 2014–2020 tal-QFP (EUR 10 biljun b’kollox li minnhom EUR 7 biljun għall-politika ta’ koeżjoni). It-tnaqqis tal-ammonti fuq perjodu ta’ żmien qasir hu wkoll prinċipalment dovut għal ġestjoni kondiviża — peress li l-QFP 2007–2013 huwa fl-istadju tal-għeluq, u l-prefinanzjament relatat gradwalment qed jiġi approvat.

Strumenti finanzjarji ffinanzjati taħt ġestjoni diretta u indiretta

Il-punti li ġejjin jidhru bħala strumenti finanzjarji fil-kontijiet annwali tal-UE:

— Selfiet maħruġa mill-baġit;

— Selfiet maħruġa minn fondi missellfa;

— Strumenti ta’ ekwità;

— Strumenti ta’ garanzija; kif ukoll

— Fondi ta’ garanzija: il-garanziji mogħtija lil entitajiet esterni (b’mod partikolari l-Grupp BEI) għall-istrumenti li mhumiex maħluqa mill-baġit tal-UE.

L-importanza u l-volum ta’ strumenti finanzjarji ffinanzjati mill-baġit tal-UE taħt ġestjoni diretta u indiretta jiżdied minn sena għal sena. Il-kunċett bażiku wara dan l-approċċ, b’kuntrast mal-metodu tradizzjonali ta’ implimentazzjoni tal-baġit li jagħti għotjiet u sussidji, huwa li għal kull euro li jintefaq mill-baġit permezz ta’ strumenti finanzjarji, il-benefiċjarju finali jirċievi aktar minn EUR 1 bħala appoġġ finanzjarju minħabba l-effett ta’ ingranaġġ. Dan l-użu intelliġenti tal-baġit tal-UE għandu l-għan li jimmassimizza l-impatt tal-fondi disponibbli. Strumenti u investimenti ta’ ekwità (jiġifieri strumenti ta’ ekwità u titoli ta’ dejn) strumenti miżmuma bħala garanzija u fondi ta’ garanzija huma murija bħala assijiet finanzjarji disponibbli għall-bejgħ fil-kontijiet annwali tal-UE.

Assijiet finanzjarji disponibbli għall-bejgħ ta’ strumenti finanzjarji baġitarji

Fondi ta’ Garanzija

Fondi ta’ Garanzija maħluqa mis-sistema tal-UE ġew imwaqqfa għal għanijiet speċifiċi li huma pprovduti permezz ta’ pagamenti mill-baġit tal-UE sabiex jipprovdu riżerva ta’ likwidità kontra telf potenzjali minn operazzjonijiet iggarantiti għal garanziji mogħtija mill-Baġit tal-UE lill-Grupp tal-BEI. L-akbar fond ta’ garanzija ġdida maħluqa fl-2015 huwa l-Fond ta’ Garanzija tal-FEIS.

Il-FEIS huwa inizjattiva sabiex tiżdied il-kapaċità tal-Grupp tal-BEI li jġorr ir-riskju li jippermetti lill-BEI jinvesti sa EUR 61 biljun fl-UE. Il-FEIS mhuwiex entità legali separata jew fond ta’ investiment fis-sens strett. Ir-riżerva tar-riskju tal-FEIS toffri protezzjoni lill-BEI kontra telf potenzjali għall-operazzjonijiet sottostanti. Hija magħmula minn allokazzjoni ta’ EUR 5 biljun ta’ kapital proprju tal-BEI u garanzija tal-baġit tal-UE ta’ mhux aktar minn EUR 16-il biljun (ammont ta’ limitu). Huwa l-objettiv li finanzjament addizzjonali tal-Istati Membri, banek promozzjonali nazzjonali u investituri privati jġib l-investimenti fl-UE għal total ta’ EUR 315-il biljun.

L-operazzjonijiet tal-FEIS isiru f’żewġ twieqi: l-Opportunità tal-Infrastruttura u l-Innovazzjoni (OII) implimentata mill-BEI u l-Opportunità tal-SME (OSME) implimentata mill-FEI, li t-tnejn se jkollhom portafoll tad-dejn (garanzija tal-UE ta’ EUR 12,25 biljun) u portafoll ta’ ekwità (garanzija tal-UE ta’ EUR 3,75 biljun). Il-FEI jaġixxi permezz ta’ ftehim mal-BEI abbażi ta’ garanzija mill-BEI li hija kontrogarantita mill-UE.

L-UE u l-BEI għandhom rwoli distinti fil-FEIS. Il-FEIS huwa stabbilit fil-BEI li jiffinanzja l-operazzjonijiet (dejn u investimenti ta’ ekwità) u, biex jagħmel dan, jissellef il-fondi meħtieġa mis-swieq kapitali. Fir-rigward tal-IIW, il-BEI jieħu d-deċiżjonijiet ta’ investiment b’mod indipendenti u jamministra l-operazzjonijiet skont ir-regoli u l-proċeduri tiegħu stess, l-istess bħal dawk applikati għall-operazzjonijiet (tar-riskju) tiegħu. Sabiex jiġi żgurat li l-investimenti magħmula permezz tal-FEIS jibqgħu ffukati fuq l-għan speċifiku li jindirizzaw in-nuqqas tas-suq minħabba teħid ta’ riskji li jfixkel l-investiment fl-UE u li huma eliġibbli għall-protezzjoni tal-garanzija tal-UE, twaqqfet struttura ddedikata ta’ governanza. Il-kumitat tal-investiment ta’ esperti indipendenti jeżamina kull proġett propost mill-BEI dwar l-eliġibbiltà tiegħu għal kopertura tal-garanzija tal-UE. Meta l-operazzjoni tkun ikkonfermata bħala eliġibbli, bħala operazzjoni ggarantita tal-EFSI, id-deċiżjoni li tkompli bil-proġett u l-maniġment tiegħu hija suġġett għaċ-ċiklu tal-proġett u l-proċess ta’ governanza normali tal-BEI.

Ir-rwol tal-UE huwa marbut mal-forniment tal-garanzija tal-baġit tal-UE għal parti tat-telf potenzjali li l-BEI jista’ jsofri minn investimenti fl-istrumenti tad-dejn u l-ekwità. Konsegwentement, l-UE ma tintervjenix fl-għażla finali u l-ġestjoni tal-operazzjonijiet tal-FEIS, ma tinvestix flus f’operazzjonijiet tal-FEIS u mhijiex parti kontraenti għall-istrumenti sottostanti. Peress li l-kriterji tal-kontroll u rekwiżiti ta’ kontabbiltà għall-konsolidazzjoni tar-regoli tal-UE tal-kontabbiltà (u IPSAS) mhumiex issodisfati, l-assijiet finanzjarji relatati mhumiex kontabbilizzati fil-kontijiet annwali konsolidati tal-UE — ara wkoll in-Nota 5.2 tar-rendikonti finanzjarji konsolidati.

F’kull mument, il-garanzija tal-UE hija limitata għal EUR 16-il biljun u l-pagamenti netti aggregati mill-baġit tal-UE mhux se jaqbżu dan l-ammont. Il-pagamenti tal-garanzija tal-UE jsiru permezz tal-fond ta’ garanzija l-ġdid li jipprovdi likwidità kontra telf potenzjali nett (telf mistenni li mhuwiex kopert minn dħul mistenni) mill-operazzjonijiet ta’ garanzija tal-FEIS. Il-Fond ta’ Garanzija tal-FEIS jiġi ffinanzjat mill-baġit tal-UE mill-2016 ‘il quddiem u gradwalment jilħaq EUR 8 biljun sal-2022, u b’hekk iforni 50 % tal-massimu tal-garanzija tal-UE. Fil-31 ta’ Diċembru 2015 EUR 1 350 miljun ġew impenjati u mħallsa fil-fond ta’ garanzija fl-2016 (EUR 500 miljun) u 2017 (EUR 850 miljun) u huwa inkluż fl-ammont muri bħala RAL fin-Nota 5.3.1 tad-dikjarazzjonijiet finanzjarji konsolidati.

It-tabelli li ġejjin jipprovdu ħarsa ġenerali lejn l-istrumenti finanzjarji użati mill-UE għal kull QFP

EUR miljuni QFP 2014-2020 Assijiet Obbligazzjonijiet Il-garanziji Strumenti ta’ ekwità: COSME – Faċilità ta’ Ekwità għat-Tkabbir 39 (2) Il-Faċilità ta’ Ekwità ta’ Orizzont 2020 InnovFin għar-RuŻ 108 (2) 146 (4) Strumenti ta’ garanzija: Il-Faċilità ta’ Garanzija tas-Self COSME 125 (43) (1) Impjiegi u Innovazzjoni Soċjali 10 (3) (1) Il-Faċilità ta’ Garanzija tas-Self lill-Istudenti 16 (1) (1) Orizzont 2020 — Garanzija Servizz għal Self u Garanzija InnovFin għar-RuŻ 638 (97) (442) Orizzont 2020 — Garanzija InnovFin għall-SMEs 294 (22) (17) Il-Faċilità ta’ Finanzjament b’Kapital Naturali. 12 — Finanzjament Privat għall-istrumenti tal-Effiċjenza fl-Enerġija (Private Finance for Energy Efficiency instruments – PF4EE) 12 — 1 107 (166) (459) Total 1 253 (170) (459) QFP ta’ qabel l-2014 Assijiet Obbligazzjonijiet Il-garanziji Strumenti ta’ self/Ekwità/Assistenza teknika: L-istrument għall-kooperazzjoni ekonomika u finanzjarja permezz tas-Sħubija Ewro-Mediterranja (MEDA). 251 (2) L-Istrument Ewropew ta’ Viċinat u Sħubija (European Neighbourhood and Partnership Instrument, ENPI) 153 (4) 404 (6) Strumenti ta’ self: Self ta’ appoġġ għall-SMEs 19 Strumenti ta’ ekwità: Il-Faċilità għall-SMEs Innovattivi u b’Rata Għolja ta’ Tkabbir permezz tal-Programm Qafas tal-Kompetittività u l-Innovazzjoni 413 — Il-Faċilità Ewropea Għal Bidu ta’ NegozjuTeknoloġiku (European Technology Start-up Facility, ETF) 11 — Fond Globali għall-Effiċjenza Enerġetika u l-Enerġija Rinnovabbli (Global Energy Efficiency and Renewable Energy Fund, GEEREF) 76 — Il-Faċilità ta’ Ekwità Programm Qafas Pluriennali 192 — Il-Fond Marguerite 50 — Il-Faċilità Ewropea ta’ Mikrofinanzjament Progress (MfP) għall-impjiegi u l-inklużjoni soċjali 71 — Il-Fond Ewropew għall-Effiċjenza Enerġetika 128 (22) Proġetti pilota għat-trasferiment ta’ teknoloġija 1 943 (22) Strumenti ta’ garanzija: Il-Faċilità ta’ Garanzija għall-SMEs permezz tal-Programm Qafas tal-Kompetittività u l-Innovazzjoni (CIP SMEG) 108 (215) (1) L-Istrument tal-Garanzija tas-Self għall-Proġetti Ten-T (LGTT) 238 (3) (209) Il-Programm Pluriennali (MAP) għall-Impriżi 23 (35) (1) Inizjattiva tal-Bonds tal-Proġetti (IBP) 236 (1) (220) Il-Mandat Ewropew ta’ Mikrofinanzjament Progress 13 (11) (1) Il-Faċilità ta’ Finanzjament għall-Kondiviżjoni tar-Riskji (Risk Sharing Finance Facility, RSFF) 927 (94) (845) Il-Faċilità ta’ Garanzija għall-SMEs 16 (16) (1) 1 561 (375) (1 274 ) Total 2 927 (403) (1 274 )





EUR miljuni Relatat ma’ aktar minn QFP wieħed Assijiet Obbligazzjonijiet Il-garanziji Strumenti ta’ ekwità: Il-Fond Ewropew għax-Xlokk tal-Ewropa (European Fund for Southeast Europe, EFSE) 118 — Il-Fond ta’ Espansjoni tal-Intrapriżi fil-Faċilità ta’ Żvilupp u Innovazzjoni tal-Impriżi tal-Balkani tal-Punent 10 — Il-Fond ta’ Innovazzjoni tal-Intrapriżi (FII) fil-Faċilità ta’ Żvilupp u Innovazzjoni tal-Intrapriżi tal-Balkani tal-Punent. 21 — Il-Fond Green for Growth fir-Reġjun tal-Viċinat tal-Lvant (SE4F) 52 — Inizjattiva ta’ Mikrofinanzjament għall Fond tad-Dejn tal-Asja 9 — Il-Fond MENA għall-Intrapriżi Żgħar u Medji (SANAD) 10 — 220 — Strumenti ta’ Garanzija: Il-Faċilità ta’ Garanzija permezz tal-Faċilità ta’ Żvilupp u Innovazzjoni tal-Intrapriżi fil-Balkani tal-Punent. 20 (14) (2) 20 (14) Fondi ta’ Garanzija: Il-Fond ta’ Garanzija għall-azzjonijiet esterni 2 108 (25) (19 450 ) Il-Fond Ewropew għall-Investiment Strateġiku (FEIS) 1 — (202) 2 109 (25) (19 652 ) Total 2 349 (39) (19 652 ) Total globali 6 529 (612) (21 385 )

Selfiet maħruġa minn fondi missellfa

L-UE tingħata s-setgħa mit-Trattat tal-UE sabiex tadotta programmi ta’ teħid b’self biex timmobilizza r-riżorsi finanzjarji neċessarji biex taqdi mandati speċifiċi. Il-Kummissjoni Ewropea, filwaqt li taġixxi f’isem l-UE, bħalissa tħaddem tliet programmi ewlenin, l-Assistenza Makrofinanzjarja (AMF), l-assistenza tal-Bilanċ tal-Pagamenti (BOP -Balance of Payment) u l-Mekkaniżmu Ewropew ta’ Stabbilizzazzjoni Finanzjarja (European Financial Stabilisation Mechanism, EFSM), li bihom tagħti self u l-kapital meħtieġ biex jiffinanzja s-self tal-UE jittella’ fis-swieq kapitali jew ma’ istituzzjonijiet finanzjarji. Matul l-2015, l-Irlanda uffiċjalment talbet estensjoni tal-ewwel skadenza għall-ħlas lura tas-self tal-EFSM. Pagament ta EUR 5 biljun kien maqsum fi tlieta ġodda ta’ EUR 2 biljun, EUR 1 biljun u EUR 2 biljun, b’maturitajiet li jagħlqu fl-2023, l-2029 u l-2035, rispettivament. F’Jannar 2016, il-Portugal talab b’mod uffiċjali għal estensjoni tal-ewwel ħlas lura tal-maturità tas-self tal-EFSM dovut fit-3 ta’ Ġunju 2016. Pagament ta’ EUR 4,75 biljun ġie ffinanzjat mill-ġdid bi tliet porzjonijiet ta’ EUR 1,5 biljun, EUR 2,25 biljun u EUR 1 biljun, b’maturitajiet li jagħlqu fl-2023, l-2031 u l-2036, rispettivament. Fis-17 ta’ Lulju 2015, il-Greċja ngħatat self tranżitorju permezz tal-EFSM bħala self temporanju qabel il-ftehim tas-self iffirmat bejn il-Greċja u l-Mekkaniżmu Ewropew ta’ Stabbiltà (MES). L-ewwel u l-uniku żborż seħħ fl-20 ta’ Lulju 2015 u tħallas lura kompletament meta l-ftehim tal-MES ġie ratifikat mill-parlamenti nazzjonali tal-Istati Membri taż-Żona tal-Euro. Dan ir-rimborż sar fl-20 ta’ Awwissu 2015.

Ħarsa ġenerali ta’ self mogħti minn fondi missellfa f’ammonti nominali

Biljuni ta’ Euro BOP EFSM Oħrajn (3) TOTAL L-Ungerija Il-Latvja Ir-Rumanija Total L-Irlanda Il-Portugall Il-Greċja Total Total Total mogħti 6,5 3,1 8,4 (4) 18,0 22,5 26,0 7,2 55,7 5,1 78,8 Żborżati fil-31.12.2014 5,5 2,9 5,0 13,4 22,5 24,3 — 46,8 2,4 62,6 Żborżati fl-2015 — — — — 5,0 — 7,2 12,2 1,3 13,5 Total żborżat fil-31.12.2015 5,5 2,9 5,0 13,4 27,5 24,3 7,2 59,0 3,6 76,0 Selfiet imħallsa lura fil-31.12.2015 (4,0 ) (2,2 ) (1,5 ) (7,7 ) (5,0 ) — (7,2 ) (12,2 ) (0,1 ) (20,0 ) Ammont pendenti fil-31.12.2015 1,5 0,7 3,5 5,7 22,5 24,3 0 46,8 3,5 56,0

4.5. Obbligazzjonijiet

EUR 226 biljun ta’ obbligazzjonijiet fuq il-karta bilanċjali konsolidata tal-2015 tal-UE

In-naħa tal-obbligazzjonijiet tikkonsisti primarjament minn erba’ elementi ewlenin: L-obbligazzjonijiet tal-pensjoni u benefiċċji oħrajn tal-impjegati, is-self, il-pagabbli u l-imposti dovuti. L-ikbar bidla meta mqabbla mal-2014 hija ż-żieda fl-imposti dovuti b’madwar EUR 12,4 biljun minħabba l-bidu tal-implimentazzjoni tal-QFP 2014–2020, fejn l-ispejjeż li jintefqu huma stmati, minħabba li dawn għadhom ma ġewx iddikjarati mill-Istati Membri. Bidla oħra importanti hija t-tnaqqis fl-ammonti pagabbli b’madwar EUR 12,5 biljun fil-koeżjoni minħabba tnaqqis fil-preżentazzjoni ta’ rendikonti tal-ispejjeż mill-Istati Membri għall-perjodu ta’ programmazzjoni 2007–2013. Raġuni oħra hija livell iktar baxx ta’ preżentazzjoni ta’ pretensjonijiet ta’ spejjeż minħabba l-bidu kajman tal-QFP 2014–2020 minħabba dewmien fil-ħatra ta’ awtoritajiet ta’ ġestjoni u kontroll mill-Istati Membri.

Il-pretensjonijiet u l-fatturi tal-ispejjez totali rċevuti u rikonoxxuti bħala ammonti pagabbli

L-eċċess tal-obbligazzjonijiet fuq l-assijiet ma jfissirx li l-istituzzjonijiet u l-korpi tal-UE jinsabu f’diffikultajiet finanzjarji, pjuttost ifisser li ċerti obbligazzjonijiet se jkunu ffinanzjati minn baġits annwali futuri. Ħafna mill-ispejjeż huma rikonoxxuti skont ir-regoli dwar il-kontabbiltà bbażata fuq id-dovuti fl-2015 minkejja li jistgħu attwalment jitħallsu fis-sena 2016, jew atkar tard, u ffinanzjati bl-użu ta’ baġits futuri u d-dħul relatat se jkunu mogħtija rendikont biss f’perjodi futuri. L-ammonti l-aktar sinifikanti li għandhom jiġu enfasizzati huma l-attivitajiet tal-FAEG (imħallsa fl-2016) u l-benefiċċji tal-impjegati (li għandhom jitħallsu matul it-30 sena, u aktar, li ġejjin).

5. IL-PROTEZZJONI TAL-BAĠIT TAL-UE

Ħarsa ġenerali lejn il-korrezzjonijiet finanzjarji u l-irkupri għall-2015

Kunsiderazzjoni importanti fl-implimentazzjoni tal-baġit tal-UE hija l-bżonn li jiġu żgurati l-prevenzjoni jew il-qbid xierqa u l-korrezzjoni sussegwenti tan-nuqqasijiet fis-sistema li jwasslu għal żbalji, irregolaritajiet u frodi. Fir-rapport annwali tagħha l-Qorti tipprovdi dikjarazzjoni ta’ assigurazzjoni dwar il-legalità u r-regolarità tat-tranżazzjonijiet sottostanti għall-kontijiet annwali, kif ukoll il-livell materjali tal-erruri f’pagamenti li huma sottostanti għall-kontijiet. Id-dikjarazzjoni ta’ assigurazzjoni takkumpanja l-kontijiet annwali tal-UE fil-pubblikazzjoni tagħha f’Iil-Ġurnal Uffiċjali.

L-azzjonijiet protettivi tal-Kummissjoni jtaffu l-impatt ta’ dawn l-erruri permezz ta’ żewġ mekkaniżmi ewlenin:

(1) mekkaniżmi preventivi (pereż. kontrolli ex ante, interruzzjonijiet u sospensjonijiet ta’ pagamenti); kif ukoll

(2) mekkaniżmi korrettivi (primarjament korrezzjonijiet finanzjarji imposti fuq l-Istati Membri, jew miftehma magħhom, u, sa ċertu punt, irkupri minn riċevituri ta’ pagamenti tal-UE).

Skont il-modalità ta’ ġestjoni kondiviża (nefqa agrikola u azzjonijiet strutturali), l-Istati Membri huma primarjament responsabbli matul iċ-ċiklu tal-ħajja tan-nefqa sabiex jiżguraw li n-nefqa li titħallas mill-baġit tal-UE hija legali u regolari.

L-azzjonijiet korrettivi, jiġifieri l-korrezzjonijiet finanzjarji u l-irkupri, jinqalgħu b’riżultat ta’ superviżjoni u kontrolli li saru kemm mill-Kummissjoni kif ukoll, fil-każ ta’ spejjeż ta’ ġestjoni konġunta, l-Istati Membri dwar l-eliġibbiltà tan-nefqa ffinanzjata mill-baġit tal-UE. Il-Kummissjoni, fid-deċiżjoni tagħha dwar l-ammont ta’ korrezzjoni finanzjarja jew irkupru, tqis in-natura u l-gravità tal-ksur tad-dritt applikabbli kif ukoll l-implikazzjonijiet finanzjarji għall-baġit, inkluż fil-każ tan-nuqqasijiet fis-sistemi ta’ ġestjoni u kontroll. Il-parti l-kbira tal-korrezzjonijiet huma magħmula wara l-pagament.

Korrezzjonijiet finanzjarji u l-proċess tal-irkupri:

Korrezzjonijiet finanzjarji u rkupri huma ppreżentati f’żewġ stadji ewlenin tal-proċess. Iż-żewġ fażijiet jistgħu jseħħu fl-istess sena jew fi snin differenti:

(1) Korrezzjonijiet finanzjarji u rkupri fl-istadju ta’ konferma: Dawn l-ammonti jew ġew maqbula mill-Istat Membru kkonċernat jew adottati permezz ta’ deċiżjoni tal-Kummissjoni. Fl-2015, l-ammont totali ta’ korrezzjonijiet u rkupri finanzjarji kkonfermati kienu jammontaw għal EUR 3 499 miljun (2014: EUR 4 728 miljun). Korrezzjonijiet finanzjarji u rkupri kkonfermati fl-2015 — imqassma skont l-oqsma ta’ politika

(2) Korrezzjonijiet finanzjarji u rkupri fl-istadju ta’ implimentazzjoni: Dawn l-ammonti jirrappreżentaw il-pass finali tal-proċess li bih is-sitwazzjoni osservata ta’ nefqa mhux dovuta tiġi kkorreġuta b’mod definittiv. Bosta mekkaniżmi ta’ implimentazzjoni huma previsti fl-oqfsa regolatorji bbażati fuq is-settur. Fl-2015, l-ammont totali ta’ korrezzjonijiet u rkupri finanzjarji implimentati kienu jammontaw għal EUR 3 853 miljun (2014: EUR 3 285 miljun). L-implimentazzjoni ta’ korrezzjonijiet finanzjarji u rkupri tista’ tieħu għadd ta’ snin prinċipalment minħabba deċiżjonijiet parzjali jew ta’ differiment mogħtija lill-Istati Membri skont il-politika agrikola. Taħt il-politika ta’ koeżjoni, il-qafas legali jipprevedi l-implimentazzjoni waqt jew wara l-għeluq tal-perjodu ta’ programmazzjoni. Korrezzjonijiet finanzjarji u rkupri implimentati fl-2015 — ripartizzjoni skont l-oqsma ta’ politika

L-informazzjoni ta’ hawn fuq hi żvelar supplimentari li mhix meħtieġa skont l-istandards tal-kontabbiltà u tinkludi data li mhijiex misluta mis-sistema kontabbilistika direttament. Aktar dettalji dwar dawn iċ-ċifri u dwar il-mekkaniżmi preventivi u korrettivi jinsabu fil-Komunikazzjoni annwali dwar il-protezzjoni tal-baġit tal-UE mħejjija mill-Kummissjoni u mibgħuta lill-Awtorità tal-Kwittanza u lill-Qorti tal-Ġustizzja – din tkun disponibbli fuq il-websajt Europa tad-Direttorat Ġenerali għall-Baġit.

6. Ġestjoni tar-riskji u l-inċertezzi fl-implimentazzjoni tal-baġit tal-UE

Ir-Riskji u l-inċertezzi tal-implimentazzjoni tal-baġit tal-UE jistgħu jinqasmu f’żewġ kategoriji ewlenin:

— Riskji u inċertezzi ġenerali u mistennija; kif ukoll

— Riskji u inċertezzi eċċezzjonali.

6.1. Riskji u inċertezzi ġenerali u mistennija

Kwistjonijiet li jinqalgħu matul is-sena finanzjarja

Ambjent makroekonomiku.

L-ambjent makroekonomiku tal-UE jkollu impatt fuq il-kapaċità tal-Istati Membri tal-UE li jilħqu l-obbligi tagħhom f’dak li jirrigwarda l-iffinanzjar lejn l-istituzzjonijiet u l-korpi tal-UE u, għalhekk, fuq il-kapaċità tal-UE li tkompli timplimenta l-politiki tal-UE kif enfasizzat fit-taqsima 2 hawn fuq. L-ekonomija Ewropea hija appoġġata minn numru ta’ fatturi pożittivi bħall-prezzijiet taż-żejt, ir-rata tal-kambju tal-euro u l-ispejjeż tal-finanzjament li stimulaw l-esportazzjoni u l-konsum privat. Madankollu, l-investiment għadu mxekkel minn inċertezza ekonomika u politika u f’xi pajjiżi, id-dejn eċċessiv. Issa, hekk kif tidħol fir-raba’ sena ta’ rkupru, l-ekonomija Ewropea qed tħabbat wiċċha ma’ diffikultajiet li jxekkluha u riskji sostanzjali mit-tnaqqis fir-ritmu tal-ekonomiji emerġenti. Tkabbir ekonomiku b’saħħtu biżżejjed sabiex il-qgħad jitnaqqas b’mod sostanzjali sa issa ma mmaterjalizzax u għadha limitata l-evidenza ta’ nifs ġdid ta’ investiment, li hija kruċjali għas-sostenibbiltà tal-irkupru. Barra minn hekk, ir-ritmu tal-implimentazzjoni tal-baġit tal-UE taħt il-QFP 2014–2020 hu pjuttost kalm u kwistjonijiet kontinwi mal-Greċja u l-kriżi tar-refuġjati jikkumplimentaw din l-istampa globali.

L-irkupru ekonomiku taż-Żona tal-Euro jibqa’ moderat minkejja appoġġ sostanzjali mill-fatturi pożittivi deskritti hawn fuq li issa huwa probabbli li jkunu kemxejn aktar b’saħħithom u b’effett aktar fit-tul milli kien mistenni. B’mod partikolari, prinċipalment minħabba l-provvista abbundanti, il-prezz taż-żejt niżel għal darb’oħra u issa hu maħsub li jibqa’ nettament iktar baxx u jirkupra aktar tard. Il-politika fiskali fiż-Żona tal-Euro qed issir ftit aktar favorevoli għat-tkabbir l-aktar minħabba n-nefqiet tal-gvern assoċjati ma’ flussi ta’ persuni li qegħdin ifittxu ażil f’xi Stati Membri. Barra minn hekk, il-kombinazzjoni ta’ tnaqqis kwantitattiv u ffaċilitar ta’ kreditu mill-Bank Ċentrali Ewropew (BĊE) tfisser li l-ispejjeż finanzjarji fiż-Żona tal-Euro għandhom jibqgħu baxxi għal perjodu ta’ żmien itwal milli kien mistenni qabel u se tkompli tgħin biex titnaqqas il-frammentazzjoni finanzjarja u d-differenzi fost l-Istati Membri. Sadanittant, l-ispinta minn dawn il-fatturi dejjem aktar qed tiġi kkumpensata minn deterjorament fl-ambjent globali, u xi kwistjonijiet ta’ legat mill-kriżi (l-aktar livelli għoljin ta’ inċertezza fil-politika, id-dejn u l-qgħad) ikomplu jkunu ta’ piż fuq it-tkabbir.

Il-PDG reali (tbassir), ir-rata tal-inflazzjoni u r-rata tal-qgħad f’%, skont il-medja tal-UE (5)

PDG reali Inflazzjoni Rata tal-qgħad 2015 2016 2017 2015 2016 2017 2015 2016 2017 Il-Belġju 1,3 1,3 1,7 0,6 1,4 1,7 8,3 8,0 7,4 Il-Ġermanja 1,7 1,8 1,8 0,1 0,5 1,5 4,8 4,9 5,2 L-Estonja 0,9 2,1 2,3 0,1 1,0 2,5 6,3 6,3 7,5 L-Irlanda 6,9 4,5 3,5 0,0 0,6 1,4 9,4 8,5 7,8 Il-Greċja 0,0 (0,7 ) 2,7 (1,1 ) 0,5 0,8 25,1 24,0 22,8 Spanja 3,2 2,8 2,5 (0,6 ) 0,1 1,5 22,3 20,4 18,9 Franza 1,1 1,3 1,7 0,1 0,6 1,3 10,5 10,5 10,3 L-Italja 0,8 1,4 1,3 0,1 0,3 1,8 11,9 11,4 11,3 Ċipru 1,4 1,5 2,0 (1,6 ) 0,2 1,3 15,5 14,5 13,2 Il-Latvja 2,7 3,1 3,2 0,2 0,4 2,0 9,9 9,2 8,6 Il-Litwanja 1,6 2,9 3,4 (0,7 ) (0,1 ) 2,1 9,0 8,0 7,2 Il-Lussemburgu 4,7 3,8 4,4 0,1 0,4 2,4 6,1 6,0 6,0 Malta 4,9 3,9 3,4 1,2 1,7 2,1 5,4 5,4 5,4 In-Netherlands 2,0 2,1 2,3 0,2 0,9 1,5 6,9 6,6 6,4 L-Awstrija 0,7 1,7 1,6 0,8 0,9 1,8 6,0 6,2 6,4 Il-Portugall 1,5 1,6 1,8 0,5 0,7 1,1 12,6 11,7 10,8 Is-Slovenja 2,5 1,8 2,3 (0,8 ) (0,3 ) 1,1 9,1 8,8 8,4 Is-Slovakkja 3,5 3,2 3,4 (0,3 ) 0,3 1,7 11,5 10,3 9,3 Il-Finlandja 0,0 0,5 0,9 (0,2 ) 0,1 1,5 9,5 9,4 9,3 Żona tal-Euro 1,6 1,7 1,9 0,0 0,5 1,5 11,0 10,5 10,2 Il-Bulgarija 2,2 1,5 2,0 (1,1 ) (0,1 ) 0,9 10,1 9,4 8,8 Ir-Repubblika Ċeka 4,5 2,3 2,7 0,3 0,4 1,4 5,1 4,8 4,7 Id-Danimarka 1,2 1,7 1,9 0,2 0,9 1,7 6,0 5,8 5,6 Il-Kroazja 1,8 2,1 2,1 (0,3 ) 0,3 1,6 16,2 15,1 13,8 L-Ungerija 2,7 2,1 2,5 0,1 1,7 2,5 6,7 6,0 5,2 Il-Polonja 3,5 3,5 3,5 (0,7 ) 0,6 1,7 7,5 7,0 6,5 Ir-Rumanija 3,6 4,2 3,7 (0,4 ) (0,2 ) 2,5 6,7 6,6 6,5 L-Isvezja 3,6 3,2 2,9 0,7 1,1 1,4 7,4 6,9 6,7 Ir-Renju Unit 2,3 2,1 2,1 0,0 0,8 1,6 5,2 5,0 4,9 UE 1,9 1,9 2,0 0,0 0,5 1,6 9,5 9,0 8,7

Il-PDG fiż-Żona tal-Euro huwa mistenni li jiżdied bi ftit minn 1,6 % fl-2015 għal 1,7 % fl-2016. Ladarba l-attività ekonomika globali tibda tirkupra, l-effetti pożittivi għandhom jinħassu aktar tard fl-2016 u fl-2017. Barra minn hekk, xi riformi strutturali implimentati fl-Istati Membri għandhom ikompli jħallu impatt pożittiv fuq it-tkabbir. Hekk kif il-legat tal-kriżi jonqos, il-konsum u l-investiment għandhom jibbenefikaw. Għalkemm il-livelli ta’ dejn għadu għoli f’xi partijiet tal-ekonomija, il-kundizzjonijiet faċli ta’ finanzjament għandhom jillimitaw pressjonijiet akuti ta’ diżingranaġġ. B’mod ġenerali, it-tkabbir tal-PDG fiż-Żona tal-Euro għandu jiżdied aktar għal 1,9 % fl-2017. Fl-2016, l-Istati Membri għandhom ikomplu jiċċaqalqu fit-triq tal-irkupru, inkluża l-Greċja, fejn it-tkabbir huwa mistenni li jerġa’ jaqbad it-triq matul is-sena. Il-Pjan ta’ Investiment għall-Ewropa ġie stabbilit biex jgħin biex tingħeleb id-diskrepanza kurrenti fl-investiment fl-UE billi jimmobilizza finanzjament privat għall-investimenti strateġiċi f’oqsma ewlenin u għandu wkoll jibda jkun hemm impatt pożittiv fuq l-investiment pubbliku u privat. L-attività ekonomika fl-2017 għandha tiżdied fl-Istati Membri kollha.

Fl-2015, id-defiċit tal-gvern ġenerali fiż-Żona tal-Euro huwa mistenni li jkun naqas għal 2,2 % tal-PDG u mistenni jonqos aktar għal 1,9 % u 1,6 % fl-2016 u l-2017 rispettivament. Is-sena d-dieħla, skont suppożizzjoni ta’ ebda tibdil fil-politika, il-bilanċ strutturali huwa previst li jibqa’ ġeneralment stabbli kemm fiż-Żona tal-Euro kif ukoll fl-UE. Il-proporzjon tad-dejn għall-PDG fiż-Żona tal-Euro huwa mistenni li jonqos mill-ogħla punt tiegħu ta’ 94,5 % fl-2014 għal 91,3 % fl-2017.

It-titjib fil-kundizzjonijiet tas-suq tax-xogħol ikompli mal-irkupru ekonomiku moderat li jirfed żieda modesta fit-tkabbir tal-impjiegi. B’mod ġenerali, l-impjiegi huma mistennija li jogħlew b’1,1 % fiż-Żona tal-Euro fl-2015 u huwa previst li jibqgħu bejn wieħed u ieħor bl-istess ritmu ta’ din is-sena u dik li jmiss b’riżultat ta’ tisħiħ tal-attività ekonomika, it-titjib fil-fiduċja fin-negozju u l-akkumulazzjoni ta’ kapital ogħla.

Il-bixra ekonomika għaż-Żona tal-Euro tibqa’ inċerta ħafna u r-riskji globali bla dubju jxaqilbu lejn in-negattiv. Ir-riskji għall-prospetti tat-tkabbir mill-ekonomija globali tas-swieq finanzjarji globali żiedu b’mod ċar, b’mod partikolari minħabba tkabbir li qed jikkalma fiċ-Ċina u fi swieq emerġenti oħra, li jista’ jwassal għal riperkussjonijiet akbar milli previst jew li jista’ jsir agħar milli mbassar. Flimkien ma’ inċertezza dwar l-aġġustament fiċ-Ċina, il-kontinwazzjoni tan-normalizzazzjoni tal-politika monetarja fl-Istati Uniti jista’ jkollha impatt aktar negattiv fuq l-ekonomiji vulnerabbli tas-suq emerġenti, speċjalment dawk b’livelli għolja ta’ dejn denominat f’munita barranija, u tista’ wkoll taffettwa l-istabbiltà tas-swieq finanzjarji. Il-materjalizzazzjoni ta’ kwalunkwe wieħed minn dawn ir-riskji għandha tirriżulta f’konsegwenzi negattivi għall-Istati Membri permezz ta’ kanali ta’ trażmissjoni differenti. Fl-Ewropa, ir-riskji domestiċi żdiedu wkoll dan l-aħħar. Jekk il-Greċja terġa’ tidħol fi kriżi bla mistenni din tista’ tagħmel pressjoni akbar fuq id-deċiżjonijiet tal-investiment u għalhekk fuq it-tkabbir ekonomiku. Barra minn hekk, jekk l-isfidi politiċi prinċipali ma jkunux indirizzati b’suċċess fil-livell tal-UE (pereż. l-immaniġġar tal-flussi migratorji), dan jista’ jwassal għal żviluppi li jsiru ostakli għat-tkabbir.

Fondi ta’ garanzija għal garanziji mogħtija

L-UE tat garanziji lill-Grupp tal-BEI fuq is-self mogħti barra l-UE u l-operazzjonijiet u fuq id-dejn u l-operazzjonijiet ta’ ekwità tal-FEIS. Fil-31 ta’ Diċembru 2015, l-UE turi fin-noti għad-dikjarazzjonijiet finanzjarji (ara n-nota 5.2.1) obbligazzjonijiet kontinġenti għaż-żewġ garanziji ta’ EUR 19.7 biljun. Biex jittaffa r-riskju li s-sejħiet ta’ garanzija mill-BEI jista’ jkollhom fuq il-baġit tal-UE, il-Kummissjoni ħolqot ċerti fondi ta’ garanzija, jiġifieri l-Fond ta’ Garanzija għal Azzjonijiet Esterni u l-fond ta’ garanzija tal-FEIS.

Il-Fond ta’ Garanzija għall-azzjonijiet esterni hu pprovdut mill-baġit tal-UE biex ikopri 9 % tas-self garantit pendenti sa tmiem is-sena. Fil-31 ta’ Diċembru 2015 il-valur totali tal-assi ta’ EUR 2.1 biljun jkopri espożizzjoni massima tal-UE ta’ EUR 19.45 biljun. Il-Fond ta’ Garanzija tal-FEIS mill-2016’il quddiem se jilħaq gradwalment l-EUR 8 biljun sal-2022, u b’hekk jipprovdi 50 % tal-esponiment massimu ta’ garanzija tal-UE ta’ EUR 16-il biljun.

Operazzjonijiet ta’ għoti u teħid b’self

L-UE tingħata s-setgħa mit-Trattat tal-UE sabiex tadotta programmi ta’ teħid b’self biex timmobilizza r-riżorsi finanzjarji neċessarji biex taqdi mandati speċifiċi. Il-Kummissjoni Ewropea, filwaqt li taġixxi f’isem l-UE, bħalissa topera tliet programmi ewlenin, l-Assistenza Makrofinanzjarja (AMF), l-assistenza tal-Bilanċ tal-Pagamenti (BOP -Balance of Payment) u l-Mekkaniżmu Ewropew ta’ Stabbilizzazzjoni Finanzjarja (EFSM), li bihom tagħti self u kapital meħtieġ biex jiffinanzja s-self tal-UE jittella’ fis-swieq kapitali jew ma’ istituzzjonijiet finanzjarji. Attivitajiet ta’ għoti u teħid b’self tal-UE huma operazzjonijiet mhux baġitarji. B’mod ġenerali l-fondi miġbura jingħataw b’self dahar ma’ dahar lill-pajjiż benefiċjarju, jiġifieri bl-istess kupun, maturità u ammont. Minkejja l-metodoloġija ta’ dahar ma’ dahar, is-servizz tad-dejn tal-istrumenti ta’ finanzjament huwa obbligu legali tal-UE, li tiżgura li l-pagamenti kollha jsiru bi sħiħ u fil-ħin.

Il-Kummissjoni, sabiex ittaffi r-riskju li ma tkunx kapaċi tħallas lura s-self, poġġiet proċeduri fis-seħħ sabiex jiġi żgurat il-ħlas lura tas-self anki f’każ ta’ inadempjenza tas-selfa. Għal kull programm tal-pajjiżi, id-Deċiżjonijiet tal-PE, tal-Kunsill u tal-Kummissjoni jiddeterminaw l-ammont kumplessiv mogħti, l-għadd (massimu) ta’ pagamenti parzjali li għandhom jitħallsu, u l-maturità massima (medja) tal-pakkett tas-self. Imbagħad, il-Kummissjoni u l-pajjiż benefiċjarju jaqblu fuq parametri tas-self/ta’ finanzjament, inklużi pagamenti parzjali u l-pagament ta’ segmenti. Barra minn hekk, il-pagamenti parzjali kollha tas-self minbarra l-ewwel wieħed jiddependu fuq il-konformità ma’ kundizzjonijiet stretti, b’termini u kundizzjonijiet miftehma simili għall-appoġġ tal-Fond Monetarju Internazzjonali (FMI), fil-kuntest ta’ assistenza finanzjarja konġunta bejn l-UE/FMI, li huwa fattur ieħor li jinfluwenza ż-żmien tal-finanzjament. Dan jimplika li ż-żmien u l-maturitajiet tal-ħruġ jiddependu fuq l-attività relatata ta’ għoti b’self tal-UE. Il-finanzjament huwa denominat b’mod esklużiv f’euro u l-ispettru tal-maturità huwa ta’ minn tlieta(3) sa 30 sena.

It-tabella li ġejja tagħti ħarsa ġenerali lejn l-iskeda ta’ rimborż ippjanat f’valur nominali għall-ammonti pendenti ta’ self tal-EFSM u l-BOP fid-data tal-firma ta’ dawn il-kontijiet:

Biljuni ta’ Euro BOP EFSM TOTAL L-Ungerija Il-Latvja Ir-Rumanija Total L-Irlanda Il-Portugall Total 2017 1,15 1,15 1,15 2018 1,35 1,35 3,9 0,6 4,5 5,85 2019 0,5 1,0 1,5 1,5 2021 3,0 6,75 9,75 9,75 2022 2,7 2,7 2,7 2023 2,0 1,5 3,5 3,5 2024 0,8 1,8 2,6 2,6 2025 0,2 0,2 0,2 2026 2,0 2,0 4,0 4,0 2027 1,0 2,0 3,0 3,0 2028 2,3 2,3 2,3 2029 1,0 0,4 1,4 1,4 2031 2,25 2,25 2,25 2032 3,0 3,0 3,0 2035 2,0 2,0 2,0 2036 1,0 1,0 1,0 2038 1,8 1,8 1,8 2042 1,5 1,5 3,0 3,0 Total 0 0,7 3,5 4,2 22,5 24,3 46,8 51,0

It-teħid b’self jikkostitwixxi obbligi diretti u inkondizzjonali tal-UE u huma ggarantiti mit-28 Stat Membru. It-teħid b’self biex ikun iffinanzjat għoti b’self lil pajjiżi barra mill-UE huwa kopert mill-Fond ta’ Garanzija għal azzjonijiet esterni. Jekk pajjiż benefiċjarju jsir inadempjenti, is-servizz tad-dejn jiġi prelevat mill-bilanċ tat-teżor disponibbli għall-Kummissjoni, jekk ikun possibbli. Jekk dan ma jkunx possibbli, il-Kummissjoni tippreleva l-fondi neċessarji mill-Istati Membri. L-Istati Membri tal-UE huma legalment obbligati, skont il-leġiżlazzjoni tal-UE dwar ir-riżorsi proprji (l-Artikolu 12 tar-Regolament tal-Kunsill 1150/2000), biex iqiegħdu għad-dispożizzjoni biżżejjed fondi biex jissodisfaw l-obbligi tal-UE. B’hekk, l-investituri huma biss esposti għar-riskju ta’ kreditu tal-UE, u mhux għal dak tal-benefiċjarju tas-self iffinanzjat. Self “dahar ma’ dahar” jiżgura li l-baġit tal-UE ma jġarrab ebda riskju taċ-ċaqliq fir-rata tal-imgħax jew riskju tal-kambju.

Il-mekkaniżmi intergovernattivi ta’ stabbiltà finanzjarja l-Faċilità Ewropea ta’ Stabbiltà Finanzjarja (EFSF) u l-Mekkaniżmu Ewropew ta’ Stabbiltà (MES) huma barra l-qafas tat-Trattat tal-UE u b’hekk mhumiex inklużi fil-kontijiet annwali konsolidati tal-UE.

6.2. Riskji u inċertezzi eċċezzjonali.

Kull sena l-UE hija esposta għal riskji u inċertezzi mhux mistennija u huwa l-għan tal-istituzzjonijiet u l-korpi tal-UE li jinstabu malajr soluzzjonijiet għal kwistjonijiet li jiltaqgħu magħhom matul is-sena. Fis-sena finanzjarja 2015, il-kriżi tar-refuġjati, id-diffikultajiet tal-bdiewa Ewropej u s-sitwazzjoni fir-rigward ta’ pretensjonijiet mhux imħallsa ta’ spejjeż u fatturi riċevuti fl-aħħar tas-sena kienu l-aktar riskji inċertezzi sinifikanti u li jridu jiġu ttrattati.

Il-Ġestjoni tal-kriżi tar-refuġjati

Matul l-aħħar sitt xhur, il-Kummissjoni Ewropea ħadmet biex ikun hemm rispons immedjat Ewropew koordinat għal riskji u inċertezzi relatati mal-kriżi tar-refuġjati, u ppreżentat sensiela ta’ proposti mfassla biex jipprovdu lill-Istati Membri bl-għodod meħtieġa biex jimmaniġġaw aħjar l-għadd kbir ta’ migranti. Mill-ittripplar tal-preżenza fuq il-baħar; permezz ta’ sistema ġdida ta’ solidarjetà f’emerġenza biex dawk li jfittxu l-ażil minn pajjiżi l-aktar affettwati jiġi rilokati; permezz ta’ mobilizzazzjoni bla preċedenti tal-baġit tal-UE ta’ aktar minn EUR 10 biljun biex tiġi indirizzata l-kriżi tar-refuġjati u jiġu megħjuna l-pajjiżi l-aktar affettwati; it-tfassil ta’ qafas ġdid ta’ koordinazzjoni u ta’ kooperazzjoni għall-pajjiżi tal-Balkani tal-Punent; il-bidu ta’ partenarjat ġdid mat-Turkija; it-triq kollha lejn proposta ambizzjuża għal Gwardja Ewropea tal-Fruntieri u tal-Kosta, l-Unjoni Ewropea qed isaħħaħ il-politika tal-ażil u l-migrazzjoni tal-Ewropa biex ikunu jistgħu jiġu ffaċċjati l-isfidi l-ġodda li qiegħda ssib quddiemha. Minkejja dawn il-miżuri meħudin, l-inċertezza fir-rigward tal-influss kbir ta’ persuni li jfittxu l-ażil u l-impatt ekonomiku tagħha għadha kbira.

Bħala l-ewwel pass immedjat, il-Kummissjoni saħħet il-finanzjament għas-snin 2015 u 2016 ta’ Frontex, Europol u EASO (EUR 170 miljun) u żiedet kontribuzzjonijiet finanzjarji tal-Fond għall-Ażil, il-Migrazzjoni u l-Integrazzjoni (AMIF) u l-Fond għas-Sigurtà Interna (ISF) mill-figura inizjali ta’ EUR 2 biljun għal EUR 3,7 biljun. L-appoġġ finanzjarju immedjat għall-attivitajiet relatati ma’ kriżijiet tar-refuġjati minn barra l-UE wassal għal żieda fl-għajnuna umanitarja (EUR 2,2 biljun), il-ħolqien ta’ Fond Fiduċjarju tal-UE għas-Sirja (EUR 500 miljun), il-ħolqien ta’ Fond Fiduċjarju ta’ Emerġenza għall-Afrika (EUR 1,8 biljun), il-ħolqien tal-faċilità tar-rifuġjati fit-Turkija (EUR 1 biljun) u miżuri oħra relatati mas-sigurtà u l-kontroll tal-fruntieri (EUR 300 miljun), il-ġlieda kontra t-terroriżmu (EUR 100 miljun) u r-ritorn ta’ persuni spostati u refuġjati (EUR 280 miljun).

Il-pakkett ta’ appoġġ għall-bdiewa Ewropej

Il-politika ġenerali u tal-ambjent tas-suq matul is-sena finanzjarja 2015 wasslet għal diffikultajiet għall-bdiewa Ewropej dwar is-sitwazzjoni tal-fluss tal-likwidità tagħhom u marbuta ma’ swieq dejjem aktar instabbli. Dawn id-diffikultajiet ħolqu riskji mhux biss għall-bdiewa Ewropej iżda wkoll għall-istituzzjonijiet tal-UE rigward l-implimentazzjoni b’suċċess tal-Politika Agrikola Komuni. Il-Kummissjoni wieġbet għal din is-sitwazzjoni billi mmobilizzat EUR 420 miljun ta’ għajnuna sostanzjali biex tindirizza l-problemi fis-snin li ġejjin fis-setturi tal-ħalib u tal-laħam tal-majjal. Barra minn hekk, ġew introdotti miżuri oħra, bħall-introduzzjoni ta’ skemi ġodda ta’ Għajnuna għall-Ħżin Privat għall-prodotti tal-ħalib u tal-laħam tal-majjal u l-possibbiltà ta’ avvanz ta’ pagamenti diretti lill-bdiewa. B’kollox, il-miżuri li ttieħdu fl-2015 wasslu biex il-pakkett globali (baġits futuri) lill-bdiewa Ewropej jilħaq madwar EUR 500 miljun. Din ir-reazzjoni immedjata turi li l-Kummissjoni terfa’ r-responsabbiltà tagħha lejn il-bdiewa b’serjetà kbira u tinsab lesta li tappoġġa dan bil-fondi xierqa.

Pretensjonijiet ta’ spejjeż u fatturi li għandhom jitħallsu

Il-kwistjoni fl-2015 fir-rigward ta’ pretensjonijiet u fatturi tal-ispejjeż li għandhom jitħallsu kienu:

— ir-ritmu mhux misenni tal-preżentazzjoni ta’ pretensjonijiet u fatturi tal-ispejjeż li ma kinux konformi mal-previżjonijiet u għalhekk l-istituzzjonijiet tal-UE kellhom jadattaw għall-ħtiġijiet tal-pagamenti; kif ukoll

— in-nuqqas ta’ approprjazzjonijiet ta’ pagament fi tmiem is-sena biex jiħallsu l-pretensjonijet tal-spejjeż u l-fatturi riċevuti u li kien meħtieġ li jiġu ffinanzjati permezz ta’ baġits emendatorji.

Wara diversi snin ta’ pressjoni persistenti ta’ approprjazzjonijiet ta’ pagament, is-sena finanzjarja 2015 rat titjib sinifikanti fir-rigward ta’ pagamenti. L-ammont ta’ pretensjonijiet u fatturi tal-ispejjeż li għandhom jitħallsu fi tmiem is-sena naqas minn EUR 25,8 biljun fl-2014 għal EUR 15,2 biljun fi tmiem l-2015. Il-parti l-kbira ta’ dan it-tnaqqis jirrigwarda l-perjodi preċedenti tal-ipprogrammar tal-politika ta’ koeżjoni peress li l-ammont ta’ pretensjonijiet u fatturi tal-ispejjeż li għandhom jitħallsu għall-programmi tal-2014–2020 kien negliġibbli fi tmiem l-2014 u l-2015.

Fil-Kummissjoni, it-tbassir tal-flussi tal-flus fuq terminu qasir isir kull ġimgħa (xi drabi kuljum) biex jiġi żgurat li l-obbligazzjonijiet ta’ ħlas immedjati tal-UE jistgħu jintlaħqu, filwaqt li jiġu rispettati l-limiti ta’ approprjazzjonijiet ta’ pagament disponibbli fil-baġit. Dan it-tbassir fuq terminu qasir huwa l-bażi użata biex jiġi stmat l-ammont ta’ riżorsi proprji li għandhom jinġabru kull xahar mill-Istati Membri. Fl-ewwel jum tax-xogħol ta’ kull xahar l-Istati Membri għandhom jikkreditaw il-kontijiet tar-riżorsi proprji tal-Kummissjoni b’wieħed minn kull tnax tal-ammont totali tar-riżorsi bbażati fuq il-VAT u l-ING imdaħħlin fil-baġit tal-Unjoni. Skont il-pożizzjoni tal-likwidità tal-Kummissjoni, l-Istati Membri jistgħu jiġu mitluba fl-ewwel kwart tas-sena biex iġibu ‘l quddiem b’xahar jew xahrejn, ir-riżorsi bbażati fuq il-VAT u u dawk ibbażati fuq l-ING. Dawk l-avvanzi għandhom jiġu mnaqqsa minn sejħiet għal fondi fix-xhur aktar tard, skont il-previżjoni tal-ħtiġijiet ta’ flus.

Għal perjodu ta’ żmien medju u twil, il-Kummissjoni timmonitorja fid-dettall ir-rekwiżiti tal-ħlas tal-UE bħala parti mill-attivitajiet regolari tagħha. Pereżempju, dan ikun meħtieġ għat-tħejjija ta’ proposti tal-Kummissjoni dwar il-QFP, bħala parti mit-tħejjija tal-baġit annwali, u fit-tħejjija ta’ baġits emendatorji. Fil-fażi tan-negozjati tal-QFP, il-mudelli u s-suppożizzjonijiet sottostanti huma ssorveljati b’mod regolari u aġġornati kull meta jkun meħtieġ. Ir-riżultati tal-mudelli, huma indirizzati lejn in-negozjati baġitarji li jistabbilixxu l-limitu massimu tal-pagamenti tal-QFP.

Avveniment wara d-data tal-karta bilanċjali — Referendum fir-Renju Unit

Fit-23 ta’ Ġunju 2016, iċ-ċittadini tar-Renju Unit ivvutaw biex jitiliqu mill-Unjoni Ewropea. Biex din id-deċiżjoni tal-poplu Brittaniku tidħol fis-seħħ, irid jiġi invokat l-Artikolu 50 tat-Trattat dwar l-Unjoni Ewropea. Dan l-Artikolu jistabbilixxi l-proċedura li għandha tiġi segwita jekk Stat Membru jiddeċiedi li jitlaq mill-Unjoni Ewropea, u n-negozjati dwar it-tluq tar-Renju Unit jistgħu jibdew biss ladarba dan l-Artikolu jiġi attivat. B’konformità mal-linji gwida provduti mill-Kunsill Ewropew, l-Unjoni għandha mbagħad tinnegozja u tikkonkludi ftehim mar-Renju Unit, li jistabbilixxi l-arranġamenti għat-tluq tiegħu, filwaqt li jittieħed kont tal-qafas tar-relazzjonijiet futuri tiegħu mal-Unjoni. Fil-mument tal-iffirmar ta’ dawn il-kontijiet, ma ġietx preżentata notifika formali tal-attivazzjoni tal-Artikolu 50.

NOTA LI TAKKUMPANJA L-KONTIJIET KONSOLIDATI

Il-kontijiet annwali konsolidati tal-Unjoni Ewropea għas-sena 2015 tħejjew fuq il-bażi tal-informazzjoni ppreżentata mill-istituzzjonijiet u l-korpi skont l-Artikolu 2 tar-Regolament Finanzjarju applikabbli għall-baġit ġenerali tal-Unjoni Ewropea. B’dan niddikjara li huma tħejjew b’konformità mat-Titolu VII ta’ dan ir-Regolament Finanzjarju u skont il-prinċipji, regoli u metodi ta’ kontabbiltà stipulati fin-noti mad-dikjarazzjonijiet finanzjarji.

Ksibt l-informazzjoni kollha neċessarja mingħand l-uffiċjali tal-kontabbiltà ta’ dawn l-istituzzjonijiet u korpi, li ċċertifikaw l-kredibbiltà tagħha, għall-produzzjoni tal-kontijiet li juru l-assijiet u l-obbligazzjonijiet tal-Unjoni Ewropea u l-implimentazzjoni tal-baġit.

Jiena hawnhekk niċċertifika li fuq il-bażi ta’ din l-informazzjoni, u fuq it-tali verifiki li dehruli neċessarji biex niffirma l-kontijiet tal-Kummissjoni Ewropea, għandi assigurazzjoni raġonevoli li l-kontijiet jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-fluss tal-flus tal-Unjoni Ewropea fl-aspetti materjali kollha.

[firma] Manfred KRAFF L-Uffiċjal tal-Kontabbiltà tal-Kummissjoni fit-8 ta’ Lulju 2016.

DIKJARAZZJONIJIET FINANZJARJI KONSOLIDATI U NOTI TA’ SPJEGA (1)

WERREJ

KARTA BILANĊJALI 27

RAPPORT TAL-INTROJTU 28

RAPPORT TAL-FLUSS TAL-FLUS 29

DIKJARAZZJONI TAL-BIDLIET FL-ASSIJIET NETTI 30

NOTI GĦAD-DIKJARAZZJONIJIET FINANZJARJI 31

1. POLITIKI KONTABBILISTIĊI SINIFIKANTI 31

2. NOTI GĦALL-KARTA BILANĊJALI 42

3. NOTI GĦAR-RAPPORT TAL-INTROJTU 69

4. NOTI GĦAR-RAPPORT TAL-FLUSSI TAL-FLUS 78

5. ASSIJIET U OBBLIGAZZJONIJIET KONTINĠENTI U DIVULGAZZJONIJIET IMPORTANTI OĦRAJN 78

6. ĠESTJONI TAR-RISKJU FINANZJARJU 83

7. DIVULGAZZJONIJIET DWAR IL-PARTIJIET RELATATI 95

8. AVVENIMENTI WARA D-DATA TAL-KARTA BILANĊJALI 97

9. IL-KAMP TA’ APPLIKAZZJONI TAL-KONSOLIDAZZJONI 98

RAPPORTI AGGREGATI DWAR L-IMPLIMENTAZZJONI TAL-BAĠIT U NOTI TA’ SPJEGA 100

KARTA BILANĊJALI

EUR miljuni Nota 31.12.2015 31.12.2014 ASSIJIET MHUX KURRENTI Assijiet intanġibbli 2.1 337 282 Proprjetà, impjanti u tagħmir 2.2 8 700 7 937 Investimenti li l-kontabbiltà tagħhom issir skont il-metodu tal-ekwità; 2.3 497 409 Assijiet finanzjarji 2.4 56 965 56 438 Finanzjament minn qabel 2.5 29 879 18 358 Ammonti riċevibbli li jirriżultaw minn ammonti riċevibbli mhux tal-kambju 2.6 870 1 198 97 248 84 623 ASSIJIET KURRENTI Assijiet finanzjarji 2.4 9 907 11 811 Finanzjament minn qabel 2.5 15 277 34 237 Ammonti riċevibbli li jirriżultaw minn ammonti riċevibbli mhux tal-kambju 2.6 9 454 14 380 Inventarji 2.7 138 128 Flus kontanti u l-ekwivalenti ta’ flus kontanti 2.8 21 671 17 545 56 448 78 101 ASSIJIET TOTALI 153 696 162 724 OBBLIGAZZJONIJIET MHUX KURRENTI Pensjoni u benefiċċji oħrajn tal-impjegati 2.9 (63 814 ) (58 616 ) Dispożizzjonijiet 2.10 (1 716 ) (1 537 ) Obbligazzjonijiet finanzjarji 2.11 (51 764 ) (51 851 ) (117 293 ) (112 005 ) OBBLIGAZZJONIJIET KURRENTI Dispożizzjonijiet 2.10 (314) (745) Obbligazzjonijiet finanzjarji 2.11 (7 939 ) (8 828 ) Pagabbli 2.12 (32 191 ) (43 180 ) Imposti dovuti u introjtu differit 2.13 (68 402 ) (55 973 ) (108 846 ) (108 726 ) OBBLIGAZZJONIJIET TOTALI (226 139 ) (220 730 ) ASSIJIET NETTI (72 442 ) (58 006 ) Riżervi 2.14 4 682 4 435 Ammonti li għandhom jinġabru mill-Istati Membri (2) 2.15 (77 124 ) (62 441 ) ASSIJIET NETTI (72 442 ) (58 006 )

RAPPORT TAL-INTROJTU

EUR miljuni Nota 2015 2014 DĦUL Dħul minn tranżazzjonijiet mhux ta’ kambju Riżorsi tal-ING 3.1 95 355 104 688 Ir-riżorsi proprji tradizzjonali 3.2 18 649 17 137 Riżorsi tal-VAT 3.3 18 328 17 462 Multi 3.4 531 2 297 L-irkupru tal-ispejjeż 3.5 1 547 3 418 Oħrajn 3.6 5 067 5 623 Subtotal 139 478 150 625 Dħul minn tranżazzjonijiet ta’ kambju Introjtu finanzjarju 3.7 1 846 2 298 Oħrajn 3.8 1 562 1 066 Subtotal 3 408 3 364 Dħul totali 142 886 153 989 SPEJJEŻ (6) Implimentati mill-Istati Membri 3.9 Fond Agrikolu Ewropew ta’ Garanzija (45 032 ) (44 465 ) Fond Agrikolu Ewropew għall-Iżvilupp Rurali u strumenti oħra tal-iżvilupp rurali (16 376 ) (14 046 ) Fond Ewropew għall-Iżvilupp Reġjonali u Fond ta’ Koeżjoni (38 745 ) (43 345 ) Il-Fond Soċjali Ewropew (9 849 ) (12 651 ) Oħrajn (2 380 ) (2 307 ) Implimentati mill-Kummissjoni, l-aġenziji eżekuttivi u l-fondi fiduċjarji 3.10 (15 626 ) (15 311 ) Implimentati minn aġenziji u korpi oħra tal-UE 3.11 (1 209 ) (1 025 ) Implimentati minn pajjiżi terzi u minn organizzazzjonijiet internazzjonali 3.11 (3 031 ) (2 770 ) Implimentati minn entitajiet oħra 3.11 (2 107 ) (1 799 ) Spejjeż għall-persunal u pensjonijiet 3.12 (10 273 ) (9 662 ) Bidliet fis-suppożizzjonijiet attwarjali tal-benefiċċji tal-impjegati 3.13 (2 040 ) (9 170 ) Spejjeż finanzjarji 3.14 (1 986 ) (2 926 ) Sehem tad-defiċit nett ta’ impriżi konġunti u assoċjati 3.15 (641) (640) Spejjeż oħra 3.16 (6 623 ) (5 152 ) Spejjeż Totali (155 919 ) (165 269 ) RIŻULTAT EKONOMIKU TAS-SENA (13 033 ) (11 280 )

RAPPORT TAL-FLUSS TAL-FLUS

EUR miljuni Nota 2015 2014 Riżultat ekonomiku tas-sena (13 033 ) (11 280 ) Attivitajiet operatorji 4.2 Amortizzament 74 61 Deprezzament 489 408 (Żieda)/tnaqqis fis-self 1 591 (1 298 ) (Żieda)/tnaqqis fil-prefinanzjament 7 439 6 844 (Żieda)/tnaqqis fl-ammonti riċevibbli li jirriżultaw minn tranżazzjonijiet ta’ kambju u fl-ammonti rekuperabbli li jirriżultaw minn tranżazzjonijiet mhux ta’ kambju 5 253 (1 898 ) (Żieda)/tnaqqis fl-inventarji (10) — Żieda/(tnaqqis) fl-obbligazzjoni tal-pensjonijiet u tal-benefiċċji tal-impjegati 5 198 11 798 Żieda/(tnaqqis) fil-provvedimenti (253) 414 Żieda/(tnaqqis) fl-obbligazzjonijiet finanzjarji (977) 1 146 Żieda/(tnaqqis) fl-ammonti pagabbli (10 989 ) 6 967 Żieda/(tnaqqis) fl-imposti dovuti u fl-introjtu differit 12 429 (309) Bilanċ pożittiv tas-sena preċedenti meħud bħala dħul mhux fi flus (1 435 ) (1 005 ) Movimenti oħrajn mhux fi flus 32 130 Attivitajiet ta’ investiment 4.3 (Żieda)/tnaqqis fl-assijiet intanġibbli u fil-proprjetà, l-impjanti u t-tagħmir (1 381 ) (2 347 ) (Żieda)/tnaqqis fl-investimenti kontabbilizzati bl-użu tal-metodu tal-ekwità (87) (60) (Żieda)/tnaqqis fl-assijiet finanzjarji disponibbli għall-bejgħ (213) (1 536 ) FLUSSI NETTI TAL-FLUS 4 126 8 035 Żieda/(tnaqqis) nett fil-flus kontanti u fl-ekwivalenti ta’ flus kontanti 4 126 8 035 Flus u ekwivalenti ta’ flus fil-bidu tas-sena 2.8 17 545 9 510 Flus u ekwivalenti fi tmiem is-sena 2.8 21 671 17 545

DIKJARAZZJONI TAL-BIDLIET FL-ASSIJIET NETTI

EUR miljuni Riżervi (A) Ammonti li għandhom jintalbu lill-Istati Membri (B) Assijiet Netti =(A)+(B) Riżerva tal-valur ġust Riżervi oħrajn Bilanċ pożittiv/(Defiċit) akkumulat Riżultat ekonomiku tas-sena BILANĊ FIL-31.12.2013 99 3 974 (45 560 ) (4 365 ) (45 852 ) Ċaqliq fir-riżerva tal-Fond ta’ Garanzija — 247 (247) — — Ċaqliq fil-valur ġust 139 — — — 139 Ieħor — (24) 16 — (8) Allokazzjoni tar-riżultat ekonomiku 2013 — (0) (4 365 ) 4 365 — Riżultat tal-Baġit 2013 kreditat lill-Istati Membri — — (1 005 ) — (1 005 ) Riżultat ekonomiku tas-sena — — — (11 280 ) (11 280 ) BILANĊ FIL-31.12.2014 238 4 197 (51 161 ) (11 280 ) (58 006 ) Ċaqliq fir-riżerva tal-Fond ta’ Garanzija — 189 (189) — — Ċaqliq fil-valur ġust 54 — — — 54 Ieħor — 2 (24) — (22) Allokazzjoni tar-riżultat ekonomiku 2014 — 3 (11 283 ) 11 280 — Riżultat tal-Baġit 2014 kreditat lill-Istati Membri — — (1 435 ) — (1 435 ) Riżultat ekonomiku tas-sena — — — (13 033 ) (13 033 ) BILANĊ FIL-31.12.2015 292 4 390 (64 091 ) (13 033 ) (72 442 )

NOTI GĦAD-DIKJARAZZJONIJIET FINANZJARJI

1. POLITIKI KONTABBILISTIĊI SINIFIKANTI

1.1. Il-BAŻI ĠURIDIKA U R-REGOLI KONTABBILISTIĊI

Il-kontijiet tal-Unjoni Ewropea jinżammu skont ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012, dwar ir-regoli finanzjarji applikabbli għall-baġit ġenerali tal-Unjoni u li jħasssar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1) minn issa ‘l quddiem imsejjaħ ir-“Regolament Finanzjarju”) u r-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 (ĠU L 362, 31.12.2012, p. 1) li jistabbilixxi regoli dettaljati ta’ applikazzjoni ta’ dan ir-Regolament Finanzjarju.

Skont l-Artikolu 143 tar-Regolament Finanzjarju, l-UE tħejji d-dikjarazzjonijiet finanzjarji tagħha fuq il-bażi ta’ regoli dwar il-kontabbiltà bbażata fuq id-dovuti li huma bbażati fuq l-Istandards Kontabbilistiċi Internazzjonali tas-Settur Pubbliku (International Public Sector Accounting Standards, IPSAS). Dawn ir-regoli dwar il-kontabbiltà, adottati mill-Uffiċjal tal-Kontabbiltà tal-Kummissjoni, iridu jiġu applikati mill-istituzzjonijiet u l-korpi kollha tal-UE li jaqgħu fil-kamp ta’ applikazzjoni tal-konsolidazzjoni sabiex jiġi stabbilit sett uniformi ta’ regoli għall-kontabbiltà, il-valwazzjoni u l-preżentazzjoni tal-kontijiet bil-għan li jiġi armonizzat il-proċess għat-tfassil tad-dikjarazzjonijiet finanzjarji u l-konsolidazzjoni. Il-kontijiet jinżammu f’Euro fuq il-bażi tas-sena kalendarja.

1.2. IL-PRINĊIPJI KONTABBILISTIĊI

L-għan tad-dikjarazzjonijiet finanzjarji huwa li jipprovdu informazzjoni li tkun utli għal ħafna utenti dwar il-pożizzjoni finanzjarja, ir-rendiment u l-flussi tal-flus ta’ entità. Għall-UE bħala entità tas-settur pubbliku, l-għanijiet huma b’mod aktar speċifiku sabiex jipprovdu informazzjoni utli għat-teħid ta’ deċiżjonijiet, u sabiex tintwera r-responsabbiltà tal-entità għar-riżorsi inkarigati lilha. Huwa b’dawn il-kunsiderazzjonijiet dwar l-għanijiet li tfassal dan id-dokument.

Il-kunsiderazzjonijiet ġenerali (jew prinċipji kontabbilistiċi) li għandhom jiġu segwiti meta jitħejjew id-dikjarazzjonijiet finanzjarji huma stabbiliti fir-regola kontabbilistika 1 tal-UE “Dikjarazzjonijiet Finanzjarji” u huma l-istess bħal dawk deskritti fl-IPSAS 1, jiġifieri: preżentazzjoni ġusta, bażi tad-dovuti, negozju avvjat, konsistenza tal-preżentazzjoni, aggregazzjoni, tpaċija u informazzjoni komparattiva. Il-karatteristiċi kwalitattivi tar-rappurtar finanzjarju skont l-Artikolu 144 tar-Regolament Finanzjarju huma r-relevanza, il-kredibbiltà, il-komprensibbiltà u l-komparabbiltà.

It-tħejjija tad-dikjarazzjonijiet finanzjarji skont ir-regoli u l-prinċipji msemmija hawn fuq teħtieġ li l-maniġment joħroġ stimi li jaffettwaw l-ammonti rrapportati ta’ ċerti entrati fil-karta bilanċjali u fir-rapport tal-introjtu, kif ukoll id-divulgazzjonijiet relatati ma’ strumenti finanzjarji u assijiet u obbligazzjonijiet kontinġenti.

1.3. KONSOLIDAZZJONI

Ambitu tal-konsolidament

Id-dikjarazzjonijiet finanzjarji konsolidati tal-UE jinvolvu l-entitajiet kollha kkontrollati b’mod sinjifikanti (jiġifieri l-istituzzjonijiet tal-UE inkluża l-Kummissjoni u l-aġenziji tal-UE) impriżi assoċjati u dawk konġunti. Il-lista sħiħa tal-entitajiet ikkonsolidati tinsab fin-Nota 9 tad-dikjarazzjonijiet finanzjarji tal-UE. Dan issa jinkludi 52 entità kontrollata, seba’ (7) impriżi konġunti u waħda (1) assoċjata. Meta mqabbel mal-2014, l-ambitu tal-konsolidazzjoni jibqa’ l-istess ħlief għal impriża konġunta ġdida inkluża u impriża konġunta waħda mneħħija — ara n-nota 2.3.

Entitajiet kontrollati

Id-deċiżjoni li tiġi inkluża entità fl-ambitu tal-konsolidazzjoni hija bbażata fuq il-kunċett ta’ kontroll. L-entitajiet ikkontrollati kollha huma entitajiet li fuqhom l-UE għandha, b’mod dirett jew indirett, is-setgħa li tirregola l-politiki finanzjarji u operatorji sabiex tkun tista’ tibbenefika mill-attivitajiet ta’ dawn l-entitajiet. Din is-setgħa għandha tkun eżerċitabbli bħalissa. L-entitajiet ikkontrollati huma kkonsolidati kompletament. Il-konsolidament jibda fl-ewwel data li fiha jeżisti l-kontroll, u jintemm meta ma jkunx għadu jeżisti dan il-kontroll.

L-aktar indikaturi komuni tal-kontroll fl-UE huma: il-ħolqien tal-entità permezz ta’ trattati ta’ twaqqif jew leġiżlazzjoni sekondarja, finanzjament tal-entità mill-baġit ġenerali, l-eżistenza ta’ drittijiet għall-vot fl-entitajiet governattivi, awditjar mill-Qorti u kwittanza mill-Parlament Ewropew. Issir valutazzjoni individwali għal kull entità sabiex jiġi deċiż dwar jekk kriterju minnhom jew il-kriterji kollha elenkati hawn fuq humiex biżżejjed biex jirriżulta kontroll.

Skont dan l-approċċ, l-istituzzjonijiet (minbarra l-BĊE) u l-aġenziji tal-UE (minbarra l-aġenziji ta’ dak li kien it-tieni pilastru) jitqiesu bħala li huma taħt il-kontroll esklużiv tal-UE u għalhekk huma inklużi fl-ambitu tal-konsolidazzjoni. Barra minn hekk, il-Komunità Ewropea tal-Faħam u l-Azzar (KEFA) f’Likwidazzjoni hija kkunsidrata wkoll bħala entità kkontrollata.

“It-tranżazzjonijiet materjali bejn l-entitajiet kollha u l-bilanċi” bejn entitajiet ikkontrollati mill-UE huma eliminati, filwaqt li l-qligħ u t-telf mhux realizzati fuq tali tranżazzjonijiet mhumiex materjali u għaldaqstant ma ġewx eliminati.

Intrapriżi Konġunti

Impriża konġunta hija ftehim kuntrattwali li bih l-UE u parti oħra jew aktar (l-“imprendituri”) iwettqu attività ekonomika li hija soġġetta għal kontroll konġunt. Kontroll konġunt hu l-qsim ta’ kontroll miftiehem b’kuntratt, direttament jew indirettament, fuq attività li tinkorpora potenzjal ta’ servizz. Il-parteċipazzjonijiet f’impriżi konġunti jingħaddu billi jintuża l-metodu tal-ekwità (ara 1.5.4 hawn taħt)

Assoċjati

L-assoċjati huma entitajiet li fuqhom l-UE għandha, b’mod dirett jew indirett, influwenza importanti iżda mhux kontroll. Wieħed jassumi li teżssti influwenza importanti jekk l-UE jkollha b’mod dirett jew indirett 20 % jew aktar mid-drittijiet tal-vot. Il-parteċipazzjonijiet ta’ assoċjati jingħaddu billi jintuża l-metodu tal-ekwità(ara 1.5.4 hawn taħt).

Entitajiet mhux konsolidati li l-fondi tagħhom huma ġestiti mill-Kummissjoni

Il-fondi tar-Reġim Komuni tal-Assigurazzjoni tal-Mard għall-persunal tal-UE, il-Fond Ewropew għall-Iżvilupp u l-Fond ta’ Garanzija tal-Parteċipant jitmexxew mill-Kummissjoni f’isimhom. Madankollu, peress li dawn l-entitajiet mhumiex ikkontrollati mill-UE, dawn mhumiex ikkonsolidati fid-dikjarazzjonijiet finanzjarji tagħha.

1.4. IL-BAŻI TAT-TĦEJJIJA

1.4.1. Valuta u bażi għall-konverżjoni

Munita funzjonali u tar-rapportar

Id-dikjarazzjonijiet finanzjarji huma ppreżentati f’miljuni ta’ euro, bl-euro li hija l-munita funzjonali u ta’ rapportar tal-UE.

Tranżazzjonijiet u bilanċi

Tranżazzjonijiet fi flus barranin huma kkonvertiti f’euro bir-rati tal-kambju prevalenti fid-dati tat-tranżazzjonijiet. Il-qligħ u t-telf tal-kambju li jirriżultaw mis-saldu ta’ tranżazzjonijiet f’muniti barranin u mill-qlib bir-rati tal-imgħax fi tmiem is-sena ta’ assijiet u obbligazzjonijiet monetarji denominati f’muniti barranin huma rikonoxxuti fir-rapport tal-introjtu.

Metodi ta’ konverżjoni differenti japplikaw għal proprjetà, impjanti u tagħmir u assijiet intanġibbli, li jżommu l-valur tagħhom f’euro bir-rata li tkun ġiet applikata fid-data meta nxtraw.

Il-bilanċi tal-aħħar tas-sena ta’ assijiet u obbligazzjonijiet monetarji denominati f’valuti barranin huma kkonvertiti f’euro fuq il-bażi tar-rati tal-kambju li japplikaw fil-31 ta’ Diċembru.

Rati tal-Kambju tal-Euro

Valuta 31.12.2015 31.12.2014 BGN 1,9558 1,9558 CZK 27,0230 27,7350 DKK 7,4626 7,4453 GBP 0,7340 0,7789 HRK 7,6380 7,6580 HUF 315,9800 315,5400 PLN 4,2639 4,2732 RON 4,5240 4,4828 SEK 9,1895 9,3930 CHF 1,0835 1,2024 JPY 131,0700 145,2300 USD 1,0887 1,2141

Bidliet fil-valur ġust tal-istrumenti finanzjarji monetarji denominati f’munita barranija u kklassifikati bħala disponibbli għall-bejgħ li huma relatati ma’ differenza fil-qlib huma rikonoxxuti fir-rapport tal-introjtu. Id-differenzi fil-qlib fuq assijiet finanzjarji u obbligazzjonijiet mhux monetarji miżmuma b’valur ġust permezz ta’ profitt jew telf huma rikonoxxuti fir-rapport tal-introjtu. Id-differenzi fil-qlib fuq strumenti finanzjarji mhux monetarji kklassifikati bħala disponibbli għall-bejgħ huma inklużi fir-riżerva ta’ valur ġust.

1.4.2. Użu ta’ stimi

Skont l-IPSAS u l-prinċipji kontabbilistiċi aċċettati b’mod ġenerali, id-dikjarazzjonijiet finanzjarji bilfors jinkludu ammonti bbażati fuq stimi u suppożizzjonijiet mill-maniġment ibbażati fuq l-aktar informazzjoni kredibbli għad-dispożizzjoni. Estimi sinifikanti jinkludu, imma mhumiex limitati għal; ammonti għall-obbligazzjonijiet tal-benefiċċji tal-impjegati, provvedimenti, riskju finanzjarju fuq inventarji u kontijiet riċevibbli, dħul, imposti dovuti u imposti, assijiet u obbligazzjonijiet kontinġenti, il-grad ta’ indeboliment ta’ assijiet intanġibbli u proprjetà, impjanti u tagħmir u ammonti divulgati fin-noti dwar l-istrumenti finanzjarji. Ir-riżultati kurrenti jistgħu jvarjaw minn dawk l-estimi. Il-bidliet fl-estimi huma riflessi fil-perjodu li fih isiru magħrufa.

1.5. KARTA BILANĊJALI

1.5.1. Assijiet intanġibbli

Liċenzji akkwistati ta’ softwer tal-kompjuter huma kontabbilizzati skont il-kost storiku bl-amortizzazzjoni akkumulati u t-telf mill-indeboliment mnaqqsa minn dan. L-assijiet huma amortizzati fuq bażi lineari fuq il-ħajjiet utli stmati tagħhom. L-istima tal-ħajjiet utli ta’ assijiet intanġibbli tiddependi fuq il-ħajja ekonomika speċifika tagħhom jew il-ħajja legali tagħhom determinata minn ftehim. assijiet intanġibbli żviluppati internament huma kapitalizzati meta jkunu ssodisfati l-kriterji rilevanti tar-regoli kontabbilistiċi tal-UE u huma relatati biss mal-fażi ta’ żvilupp tal-assi. Il-kostijiet kapitalizzabbli jinkludu l-ispejjeż direttament attribwibbli kollha neċessarji sabiex jinħoloq, jiġi prodott u jitħejja l-ass biex ikun jista’ jopera bil-mod maħsub mill-maniġment. Il-kostijiet assoċjati mal-attivitajiet ta’ riċerka, kostijiet tal-iżvilupp mhux kapitalizzabbli u kostijiet ta’ manutenzjoni huma rikonoxxuti bħala kostijiet kif imġarrba.

1.5.2. Proprjetà, impjanti u tagħmir

Il-proprjetà, l-impjanti u t-tagħmir kollha huma kontabbilizzati skont kemm ikunu nxtraw bid-deprezzament akkumulat u t-telf mill-indeboliment mnaqqsa minn dan. L-ispejjeż jinkludu n-nefqa tkun attribwibbli direttament għall-akkwiżizzjoni, il-kostruzzjoni jew it-trasferiment tal-assi.

Il-kostijiet sussegwenti huma inklużi fl-ammont riportabbli tal-ass jew rikonoxxuti bħala assi separat, kif xieraq, biss meta jkun probabbli li l-benefiċċji ekonomiċi fil-ġejjieni jew il-potenzjal tas-servizz assoċjat mal-entrata jmorru lejn l-UE u l-kost tiegħu jista’ jitkejjel b’mod kredibbli. Il-kostijiet ta’ tiswija u manutenzjoni huma debitati lir-rapport tal-introjtu matul il-perjodu finanzjarju li jseħħu fih.

L-art u l-opri artistiċi mhumiex deprezzati billi huma jitqiesu li għandhom ħajja utli indefinita. Assijiet taħt kostruzzjoni mhumiex deprezzati għax għadhom mhumiex disponibbli għall-użu. Id-deprezzament fuq assijiet oħrajn jiġi kkalkulat bil-metodu tal-“linja dritta” biex jiġi allokat il-kost tagħhom mingħajr il-valuri residwi tagħhom fuq it-tul maħsub taż-żmien tal-utilità tagħhom, kif ġej:

Tip ta’ assi Rata ta’ deprezzament lineari Binjiet minn 4 % sa 10 % Materjal u tagħmir minn 10 % sa 25 % Għamara u vetturi minn 10 % sa 25 % Ħardwer tal-kompjuter minn 25 % sa 33 % Oħrajn minn 10 % sa 33 %

Il-qligħ jew t-telf fuq disponimenti huma ddeterminati billi jitqabbel ir-rikavat nieqes l-ispejjeż tal-bejgħ mal-ammont riportat tal-assi disposti u huma inklużi fir-rapport tal-introjtu.

Kuntratti ta’ Kiri

Il-lokazzjonijiet ta’ assijiet tanġibbli, meta l-UE jkollha sostanzjalment ir-riskji u l-benefiċċji kollha tas-sjieda, huma klassifikati bħala lokazzjonijiet finanzjarji. Il-lokazzjonijiet finanzjarji huma kkapitalizzati fil-bidu tal-lokazzjoni skont l-inqas mill-valur ġust tal-assi mikri u l-valur preżenti tal-ħlasijiet minimi tal-lokazzjoni. L-element ta’ imgħax tal-ħlasijiet tal-kiri finanzjarju huwa ddebitat għan-nefqa matul il-perjodu tal-kirja f’rata perjodika kostanti meta mqabbla mal-bilanċ pendenti. L-obbligi tal-kiri, wara li jkunu ġew imnaqqsal-imposti finanzjarji, huma inklużi f’obbligazzjonijiet finanzjarji (kurrenti u mhux kurrenti.) L-element ta’ imgħax tal-ispejjeż finanzjarji huwa ddebitat lir-rapport tal-introjtu matul il-perjodu tal-kiri b’mod li jipproduċi rata perjodika kostanti ta’ imgħax fuq il-bilanċ li jibqa’ tal-obbligazzjoni għal kull perjodu. L-assijiet akkwistati b’lokazzjonijet finanzjarji huma deprezzati matul l-iqsar ħajja utli tal-assi u t-terminu tal-lokazzjoni.

Il-lokazzjonijiet fejn il-lokatur iżomm sehem sinifikanti mir-riskji u l-benefiċċji marbuta mal-proprjetà huma kklassifikati bħala lokazzjonijiet operatorji. Il-pagamenti operattivi tal-lokazzjoni li huma rikonoxxuti bħala spiża fir-rapport tal-introjtu fuq bażi ta’ linja dritta matul il-perjodu tal-lokazzjoni.

1.5.3. Indeboliment ta’ assijiet mhux finanzjarji

L-assijiet li għandhom ħajja utli indefinita mhumiex soġġetti għal amortizzament/deprezzament u huma ttestjati kull sena għal indeboliment. L-assijiet li huma soġġetti għal amortizzament/deprezzament huma riveduti għal indeboliment kull meta avvenimenti jew bidliet fiċ-ċirkostanzi jindikaw li l-ammont riportat jista’ ma jkunx rekuperabbli. Telf minħabba indeboliment huwa rikonoxxut għall-ammont li bih l-ammont riportat tal-assi jaqbeż l-ammont rekuperabbli (servizz) tiegħu. L-ammont rekuperabbli (servizz) huwa l-ogħla mill-valur ġust tal-assi, bl-ispejjeż tal-bejgħ imnaqqsa minnu, u l-valur tiegħu fl-użu.

Il-valuri residwi u l-ħajja utli tal-assijiet intanġibbli u l-proprjetà, l-impjanti u t-tagħmir jiġu eżaminati, u aġġustati jekk ikun meħtieġ, tal-inqas darba fis-sena. L-ammont riportat ta’ assi jiġi mnaqqas minnufih għall-ammont rekuperabbli (servizz) jekk l-ammont riportat tal-assi jkun akbar mill-ammont stmat rekuperabbli (servizz) tiegħu. Jekk ir-raġunijiet għall-indebolimenti rikonoxxuti fis-snin preċedenti ma japplikawx iktar, it-telf tal-indebolimenti jitreġġa’ lura skont dan.

1.5.4. Investimenti li l-kontabbiltà tagħhom issir skont il-metodu tal-ekwità;

Parteċipazzjonijiet f’assoċjati u f’impriżi konġunti

Il-parteċipazzjonijiet f’assoċjati u f’impriżi konġunti jingħaddu billi jintuża l-metodu tal-ekwità u huma inizjalment rikonoxxuti bil-valur tal-kost. L-interess tal-UE fir-riżultati tal-assoċjati u tal-impriżi konġunti tagħha huwa rikonoxxut fir-rapport tal-introjtu, u s-sehem tagħha fiċ-ċaqliq fir-riżervi huwa rikonoxxut fir-riżervi. Il-kost inizjali flimkien maċ-ċaqliq kollu (kontribuzzjonijiet oħrajn, sehem tar-riżultati ekonomiċi u ċaqliq tar-riżerva, indebolimenti, u dividendi) jagħtu l-valur skont il-kotba tal-assoċjat jew impriża konġunta fid-dikjarazzjonijiet finanzjarji fid-data tal-karta bilanċjali. Distribuzzjonijiet riċevuti minn assoċjat jew impriża konġunta jnaqqsu l-ammont riportat tal-assi.

Jekk is-sehem tal-UE ta’ defiċits ta’ impriża konġunta jkun daqs jew aktar mill-interess tagħha fl-impriża konġunta, l-UE ma tibqax tirrikonoxxi s-sehem tagħha minn telf ulterjuri (“telf mhux rikonoxxut”). Is-sehem mhux rikonoxxut tat-telf huwa r-riżultat ta’ eżerċizzju tal-kontabbiltà tekniku meħtieġ meta jkun użat il-metodu kontabbilistiku tal-ekwità. Dan it-telf mhux rikonoxxut ma jirrappreżentax telf għall-UE u huwa minħabba li r-rikonoxximent tal-ispiża normalment iseħħ qabel iż-żieda fil-kapital għall-kontribuzzjoni in natura tal-imprendituri għajr mill-UE.

Il-qligħ u t-telf mhux realizzat fuq tranżazzjonijiet bejn l-UE u l-assoċjati jew l-impriżi koġunti tagħha mhumiex materjali u għaldaqstant ma ġewx eliminati. Il-politiki kontabbilistiċi tal-assoċjati u tal-impriżi konġunti jistgħu jvarjaw minn dawk adottati mill-UE għal tranżazzjonijiet simili u avvenimenti f’ċirkostanzi simili.

Jekk hemm indikazzjonijiet ta’ indeboliment, tkun neċessarja valwazzjoni negattiva għall-inqas ammont rekuperabbli. L-ammont rekuperabbli huwa stabbilit kif deskritt f’1.5.3. Jekk ir-raġuni għall-indeboliment ma tibqax tapplika aktar tard, it-telf tal-indeboliment jitreġġa’ lura lejn l-ammont kontabbilizzat li kien ikun stabbilit li kieku ma ġie rikonoxxut l-ebda telf ta’ indeboliment.

F’każijiet li fihom l-UE jkollha 20 % jew aktar minn fond kapitali tal-investiment, ma tfittix li teżerċita influwenza importanti. Għalhekk, dawn il-fondi huma ttrattati bħala strumenti finanzjarji u huma kategorizzati bħala assijiet finanzjarji disponibbli għall-bejgħ.

1.5.5. Assijiet finanzjarji

Klassifikazzjoni

L-UE tikklassifika l-assijiet finanzjarji tagħha fil-kategoriji li ġejjin: assijiet finanzjarji b’valur ġust minn qligħ jew telf selfiet u ammonti riċevibbli; investimenti miżmuma sal-maturità; u assijiet finanzjarji disponibbli għall-bejgħ. Il-klassifikazzjoni tal-istrumenti finanzjarji hija ddeterminata bir-rikonoxximent inizjali u terġa’ tiġi evalwata f’kull data tal-karta bilanċjali.

(i) Assijiet finanzjarji b’valur ġust minn qligħ jew telf

Ass finanzjarju huwa kklassifikat f’din il-kategorija jekk dan jinxtara primarjament għall-fini ta’ bejgħ fit-terminu qasir jew jekk tkun għażlet hekk l-UE. Id-derivattivi jiġu kkategorizzati wkoll f’din il-kategorija. L-assijiet f’din il-kategorija jiġu kklassifikati bħala assijiet kurrenti jekk ikunu mistennija li jiġu realizzati fi żmien 12-il xahar mid-data tal-karta bilanċjali. Matul din is-sena finanzjarja, l-UE ma żammitx xi investiment f’din il-kategorija.

(ii) Selfiet u ammonti riċevibbli

Self u ammonti riċevibbli huma assijiet finanzjarji mhux derivattivi bi ħlasijiet fissi jew li jistgħu jiġu determinati li mhumiex ikkwotati f’suq attiv. Dawn jinħolqu meta l-UE tipprovdi flus, oġġetti jew servizzi direttament lil debitur bl-ebda intenzjoni li jinnegozja r-riċevibbli, jew f’każ li l-UE hija surrogata għad-drittijiet tas-sellief oriġinali wara pagament imħallas mill-UE taħt kuntratt ta’ garanzija. Pagamenti dovuti fi żmien 12-il xahar mid-data tal-karta bilanċjali jiġu kklassifikati bħala assijiet kurrenti. Pagamenti dovuti wara 12-il xahar mid-data tal-karta bilanċjali huma kklassifikati bħala assijiet mhux kurrenti. Self u ammonti riċevibbli jinkludu depożiti b’terminu, li t-terminu ta’ maturità tagħhom ikun aktar minn tliet xhur.

(iii) Investimenti miżmuma sad-data tal-maturità

L-investimenti miżmuma sal-maturità huma assijiet finanzjarji mhux derivati b’pagamenti fissi jew determinabbli u maturitajiet fissi li l-UE għandha l-intenzjoni u l-ħila pożittiva li żżomm sal-maturità. Matul din is-sena finanzjarja, l-UE ma żammet l-ebda investiment f’din il-kategorija.

(iv) Assijiet finanzjarji li huma disponibbli għall-bejgħ

L-assijiet finanzjarji disponibbli għall-bejgħ huma mhux derivattivi li jew jitqiegħdu f’din il-kategorija inkella mhumiex ikklassifikati f’xi waħda mill-kategoriji l-oħrajn. Huma klassifikati jew bħala assijiet kurrenti jew inkella assijiet mhux kurrenti, skont il-perjodu ta’ żmien li fih l-UE tistenna li żżommhom, li normalment ikun id-data tal-maturità. Investimenti f’entitajiet li la huma konsolidati u lanqas kontabbilizzati bl-użu tal-metodu tal-ekwità u investimenti oħra ta’ ekwità (pereż. Operazzjonijiet ta’ Kapital tar-Riskju) huma wkoll ikklassifikati bħala assijiet finanzjarji disponibbli għall-bejgħ.

Rikonoxximent u valutazzjoni inizjali

Ix-xirjiet jew il-bejgħ ta’ assijiet finanzjarji bil-valur ġust permezz ta’ profitt jew telf, miżmuma sal-maturità u disponibbli għall-bejgħ (minbarra flus kontanti u ekwivalenti ta’ flus kontanti) huma rikonoxxuti fid-data tan-negozju – id-data li fiha l-UE tieħu l-impenn li tixtri jew tbiegħ l-ass. Is-self huwa rikonoxxut meta l-flus jingħataw lil min jissellef. L-istrumenti finanzjarji huma inizjalment rikonoxxuti bil-valur ġust. Għall-assijiet finanzjarji kollha mhux riportati skont il-valur ġust permezz ta’ profitt jew telf, jiżdiedu l-ispejjeż tat-tranżazzjonijiet mal-valur ġust fir-rikonoxximent inizjali. L-assijiet finanzjarji riportati skont il-valur ġust permezz ta’ profitt jew telf huma inizjalment rikonoxxuti bil-valur ġust u l-ispejjeż tat-tranżazzjoni jiġu ddebitati fir-rapport tal-introjtu.

Il-valur ġust ta’ assi finanzjarji fir-rikonoxximent inizjali huwa normalment il-prezz tat-tranżazzjoni (jiġifieri l-valur ġust tal-konsiderazzjoni riċevuta). Madankollu, meta jingħata self fit-tul li ma jkollu ebda mgħax jew imgħax bil-kundizzjonijiet tas-suq, il-valur ġust tiegħu jista’ jkun stmat bil-valur preżenti tar-riċevuti ta’ flus kollha fil-ġejjieni skontati billi tintuża r-rata tal-imgħax tas-suq prevalenti għal strument simili bi klassifikazzjoni tal-kreditu simili.

Selfiet maħruġa jitkejlu bl-ammont nominali tiegħu, li jitqies li huwa l-valur ġust tas-self. Ir-raġunament għal dan huwa kif ġej:

— L-“ambjent tas-suq” għall-għoti b’self mill-UE huwa ferm speċifiku u differenti mis-suq kapitali użat biex jinħarġu bonds kummerċjali jew tal-gvern. Peress li l-mutwanti f’dawn is-swieq għandhom l-opportunità li jagħżlu investimenti alternattivi, il-possibbiltà ta’ opportunità tiddaħħal fil-kalkolu tal-prezzijiet tas-suq. Madankollu, din l-opportunità għal investimenti alternattivi ma teżistix għall-UE li mhijiex awtorizzata tinvesti flus fis-swieq kapitali; tieħu biss b’self fondi għall-fini ta’ għoti b’self bl-istess rata. Dan ifisser li ma hemm l-ebda għażla alternattiva ta’ għoti b’self jew investiment disponibbli għall-UE għas-somom meħuda b’self. Għalhekk, ma hemm l-ebda kost ta’ opportunità u għalhekk ma hemmx bażi ta’ paragun mar-rati tas-suq. L-operazzjoni nnifisha ta’ għoti b’self tal-UE tirrappreżenta s-suq. Essenzjalment, peress li l-“għażla” tal-kost ta’ opportunità mhijiex applikabbli, il-prezz tas-suq ma jirriflettix b’mod ġust is-sustanza tat-tranżazzjonijiet ta’ għoti b’self tal-UE. Għaldaqstant, mhuwiex xieraq li jiġi ddeterminat il-valur ġust tal-għoti b’self tal-UE b’referenza għal bonds kummerċjali jew tal-gvern.

— Barra minn hekk, minħabba li ma hemm l-ebda attività tas-suq jew tranżazzjonijiet simili ma’ xiex wieħed jista’ jqabbel, ir-rata tal-imgħax li għandha tintuża mill-UE għall-ivvalutar ġust tal-operazzjoni tagħha ta’ għoti b’self taħt l-EFSM, il-BOP u self simili ieħor, għandha tkun ir-rata tal-imgħax iddebitata.

— Barra minn hekk, għal dan is-self, hemm effetti kumpensatorji bejn l-għoti u t-teħid b’self minħabba l-karattru tagħhom ta’ dahar ma’ dahar. Għalhekk, l-imgħax effettiv għas-self huwa ekwivalenti għar-rata tal-imgħax effettiva għat-teħid b’self relatat. L-ispejjeż tat-tranżazzjoni sostnuti mill-UE li mbagħad jerġgħu jintalbu lill-benefiċjarju tas-self huma direttament rikonoxxuti fir-rapport tal-introjtu.

L-istrumenti finanzjarji ma jibqgħux rikonoxxuti meta jiskadu d-drittijiet ta’ riċevuta tal-flussi ta’ flus mill-investimenti u l-UE tkun ittrasferixxiet b’mod sostanzjali r-riskji u l-benefiċċji tas-sjieda kollha.

Kejl sussegwenti

(i) L-assijiet finanzjarji bil-valur ġust permezz tal-qligħ u t-telf huma sussegwentement kontabbilizzati skont il-valur ġust. Qligħ u telf li jirriżultaw minn bidliet fil-valur ġust tal-kategorija “strumenti finanzjarji bil-valur ġust minn qligħ jew telf” huma inklużi fir-rapport tal-introjtu fil-perjodu meta jseħħu. Bħalissal-UE ma għandha l-ebda investimenti f’din il-kategorija.

(ii) Selfiet u ammonti riċevibbli u investimenti miżmuma sal-maturità huma kontabbilizzati bil-prezz amortizzat bl-użu tal-metodu tal-imgħax effettiv. Fil-każ ta’ selfiet maħruġa fuq fondi meħuda b’self, l-istess rata effettiva tal-imgħax tkun applikata kemm għall-għoti kif ukoll għat-teħid b’self peress li dan is-self ikollu l-karatteristiċi ta’ “operazzjonijiet dahar ma’ dahar” u d-differenzi bejn is-self u l-kundizzjonijiet u l-ammonti tal-għoti b’self mhumiex materjali. L-ispejjeż tat-tranżazzjoni sostnuti mill-UE li mbagħad jerġgħu jintalbu lill-benefiċjarju tas-self huma direttament rikonoxxuti fir-rapport tal-introjtu.

(iii) Li jinżammu sal-maturità – bħalissal-UE ma għandha l-ebda investimenti li jinżammu sal-maturità.

(iv) assijiet finanzjarji disponibbli għall-bejgħ jiġu riportati sussegwentement bil-valur ġust. Il-qligħ u t-telf li jirriżultaw minn bidliet fil-valur ġust tal-assijiet finanzjarji disponibbli għall-bejgħ huma rikonoxxuti fir-riżerva tal-valur ġust, ħlief għal differenzi fit-traduzzjoni fuq assijiet monetarji li huma rikonoxxuti fir-rapport tal-introjtu. Meta assijiet finanzjarji kklassifikati li huma disponibbli għall-bejgħ ma jibqgħux rikonoxxuti jew ikunu danneġġati, l-aġġustamenti kumulattivi fil-valur ġust li qabel kienu rikonoxxuti fir-riżerva ta’ valur ġust huma rikonoxxuti fir-rapport tal-introjtu. L-imgħax fuq assijiet finanzjarji disponibbli għall-bejgħ ikkalkolat billi jintuża l-metodu tal-imgħax effettiv huwa rikonoxxut fir-rapport tal-introjtu. Id-dividendi fuq strumenti azzjonarji disponibbli għall-bejgħ huma rikonoxxuti meta jiġi stabbilit id-dritt li l-UE tirċievi l-pagament.

Il-valuri ġusti ta’ investimenti kkwotati fi swieq attivi huma bbażati fuq il-prezzijiet kurrenti tax-xiri. Jekk is-suq għal assi finanzjarju ma jkunx attiv (u għal titoli mhux ikkwotati), l-UE tistabbilixxi valur ġust billi tuża tekniki ta’ valwazzjoni. Dawn jinkludu l-użu ta’ tranżazzjonijiet distakkati riċenti, referenza għal strumenti oħrajn li huma sostanzjalment l-istess, analiżi tal-flussi tal-flus skontati, mudelli ta’ prezzar ta’ għażliet u te